
转讜住驻讜转





	诪转谞讬' 讛诪拽谞讗. 讗讬讬讚讬 讚转谞讗 谞讚专讬诐 转谞讗 谞诪讬 谞讝讬专 讚讚诪讬讗 诇谞讚专讬诐. 转讬诪讛 讜讛讗 讘专讬砖 诪住讻转 谞讝讬专 (讚祝 讘.) 讗诪专 讚诇讗 转谞讗 诇讬讛 讗诇讗 讗讙讘 住讜讟讛 讻讚专讘讬 讜讬''诇 讚诇讗 拽讘注讛 讘住讚专 谞砖讬诐 讗诇讗 讗讙讘 住讜讟讛 讜诪砖讜诐 讚讚诪讬讗 诇谞讚专讬诐 拽讘注讛 讘转专 谞讚专讬诐 诪''专. 讜转讬诪讛 讗诪讗讬 诇讗 拽讘注讛 讗讙讘 谞讚专讬诐 讚讛讗 讘驻''讚 [讚谞讝讬专] 转谞讗 诪砖谞讬讜转 讟讜讘讗 讚诪讬讬专讬 讘谞讚专讬 谞砖讬诐 讜讘讛驻专转 讘注诇 讜讬砖 诇讜诪专 讚注讚讬驻讗 诇讬讛 诇诪讬诪专 诪砖讜诐 住讜讟讛 讚驻专砖讬讜转 谞诪讬 谞住诪讻讜 讜讘专讬砖 诪住讻转 砖讘讜注讜转 (讚祝 讘:) 讚讬讬拽 谞诪讬 讘讻讛''讙: 讛诪拽谞讗 讚讬注讘讚 讗讬谉. 讜讗''转 讜讻讬 讻诇 讛讬讻讗 讚转谞讬 讛''讗 讘转讞讬诇转谉 诇砖讜谉 讚讬注讘讚 讛讜讗 讜讛讗 拽转谞讬 讘住讜祝 讗诇讜 注讜讘专讬谉 (驻住讞讬诐 讚祝 诪讟.) 讛讛讜诇讱 诇砖讞讜讟 讗转 驻住讞讜 讜讘注讘讜讚讛 讝专讛 驻专拽 讛砖讜讻专 (讚祝 住讟.) 讛诪谞讬讞 注讜讘讚 讻讜讻讘讬诐 讘讞谞讜转讜 讚诪住讬拽 讘砖诪注转转讗 拽诪讬讬转讗 讚砖讞讬讟转 讞讜诇讬谉 (讚祝 讙.) 讚诪讬讬专讬 诇讻转讞讬诇讛 讜讘驻专拽 讘' 讚砖讞讬讟转 讞讜诇讬谉 (讚祝 诇讝.) 讛砖讜讞讟 讗转 讛诪住讜讻谞转 讜讘驻专拽 拽诪讗 讚讘讬爪讛 (讚祝 讜:) 讛砖讜讞讟 讗转 讛转专谞讙讜诇转 讜诪爪讗 讘讛 讘讬爪讬诐 讙诪讜专讜转 讜讬砖 诇讜诪专 讚讻诇 讛讬讻讗 讚讗讬讻讗 诇诪讬转诇讬 讘诇讬砖谞讗 讚讬讬拽 讛讻讬 讻讙讜谉 讛讻讗 讜讘专讬砖 驻''讘 讚砖讞讬讟转 讞讜诇讬谉 (讚祝 讻讝.) 讜讛转诐 谞诪讬 讘驻' 拽诪讗 (讚祝 讟讜:) 讛砖讜讞讟 讘诪讙诇 讬讚 讜讘驻' 拽诪讗 讚讘讬爪讛 (讚祝 讝:) 讛砖讜讞讟 讞讬讛 讜注讜祝 讬讞驻讜专 讘讚拽专 讜讘驻' 讞讘讬转 (砖讘转 讚祝 拽诪讝.) 讛专讜讞抓 讘诪讬 诪注专讛 讗讜 讘诪讬 讟讘专讬讗 讜转讬诪讛 讛讬讻讬 讚讬讬拽 诪讛讻讗 讚讗住讜专 诇拽谞讗讜转 讗诪讗讬 诇讗 诪转专抓 讛诪拽谞讗 砖讘讗 讻讚诪转专抓 讘驻''拽 讚讘讬爪讛 (讚祝 讝:) 讜注诇 讻专讞讱 讗讬转 诇谉 诇诪讬诪专 讚讛讻讗 诪诪砖谞讛 讬转讬专讗 讚讬讬拽 讻讚驻专砖''讬: 讛讗 讘讝讜讙 专讗砖讜谉 讛讗 讘讝讜讙 砖谞讬. 转讬诪讛 讘驻' 讜讗诇讜 诪讙诇讞讬谉 (诪讜''拽 讚祝 讬讞:) 讚讗诪专 砖诪讜讗诇 诪讜转专 诇讗专住 讘讞讜诇讜 砖诇 诪讜注讚 砖诪讗 讬拽讚诪谞讜 讗讞专 拽驻专讬讱 诇讬讛 诪讛讻讗 讗专讘注讬诐 讬讜诐 拽讜讚诐 讬爪讬专转 讛讜诇讚 讗诪讗讬 诇讗 诪讜拽讬 讛转诐 诪诇转讬讛 讚砖诪讜讗诇 讘讝讜讙 砖谞讬: 拽讜讚诐 讬爪讬专转 讛讜诇讚. 谞专讗讛 诇专讘讬 拽讜讚诐 讬爪讬专转 讛讝讻专 讘讬谉 讗诐 诇讗 谞讜诇讚讛 讛谞拽讬讘讛 注讚讬讬谉 讘讬谉 讗诐 谞讜诇讚讛: 讗讘诇 讘讟讜诪讗讛 注讚 讗讞讚 诪讛讬诪谉. 转讬诪讛 讗讚专讘讛 讗讬讻讗 诇诪讬诪专 讗讬驻讻讗 讗讘诇 讘讟讜诪讗讛 讘注讬谞谉 讘讬 转专讬 讜诪砖讜诐 讚讗讜住专转讛 讗讬住讜专 注讜诇诐 讜讗讬 诇讗讜 诪诪转谞讬' 讚诪讬讬转讬 诪讛讬讻讗 驻砖讬讟讗 诇讬讛 诇诪讬诪专 讛讻讬 讜讬''诇 讚注讚讬驻讗 诇讬讛 讟讜诪讗讛 诪拽讬谞讜讬 讜住转讬专讛 讗祝 注诇 讙讘 讚讗讜住专转讛 讗讬住讜专 注讜诇诐 诪砖讜诐 讚专讙诇讬诐 诇讚讘专:





讛诪讗讬专讬

讛拽讚诪讛



讗诪专 诪谞讞诐 讘谉 砖诇诪讛 诇讘讬转 诪讗讬专 讬"讗 讝讗转 讛诪住讻转讗 专"诇 诪住讻转 住讜讟讛 讛讬讗 诪住讚专 谞砖讬诐 讜讛讜专讙诇谞讜 讘诇诪讜讚讛 讗讞专 诪住讻转 讬讘诪讜转 诇住讘讛 讗砖专 讛讝讻专谞讜 讘驻转讬讞转 讛讞讘讜专 讜讛讬讗 讻讜诇诇转 转砖注讛 驻专拽讬诐 讜住讚专讛 诇驻讬 砖讬讟转谞讜 讗' 讛诪拽谞讗 诇讗砖转讜 讘' 讛讬讛 诪讘讬讗 讙' 讛讬讛 谞讜讟诇 讚' 讗专讜住讛 讜砖讜诪专转 讬讘诐 讛' 讻砖诐 砖讛诪讬诐 讜' 诪讬 砖拽谞讗 讝' 讗诇讜 谞讗诪专讬谉 讞' 诪砖讜讞 诪诇讞诪讛 讟' 注讙诇讛 注专讜驻讛 讜注谞讬谉 讛诪住讻转讗 讗诪谞诐 讛讜讗 住讜讘讘 注诇 诪讛 砖谞讗诪专 讘转讜专讛 讗讬砖 讗讬砖 讻讬 转砖讟讛 讗转 讗砖转讜 讜讻讜' 讜拽谞讗 讗转 讗砖转讜 讜讻讜' 讜讛讘讬讗 讛讗讬砖 讗转 讗砖转讜 讗诇 讛讻讛谉 讜讻讜' 讜讛讘讬讗 讗转 拽专讘谞讛 注诇讬讛 讜讻讜' 讜讛砖讘讬注 讛讻讛谉 讜讻讜' 讜讻转讘 讗转 讛讗诇讜转 讜讻讜' 讜讛砖拽讛 讗转 讛讗砖讛 讘讗 讛谞讛 诇讘讗专 注谞讬谉 讝讛 讻诇讜 注诇 讗讜驻谞讬 砖诇诪讜转讜 讛谉 注谞讬谉 讛拽谞讜讬 讜讛住转讬专讛 讛谉 注谞讬谞讬 讛讘讗转讛 诇驻谞讬 讛讻讛谉 讜住讚专 拽专讘谞讛 讜住讚专讬 砖讘讜注转讛 讜拽诇诇讜转讬讛 讜讛砖拽讗转讛 讜注诇 讬讚讬 讘讬讗讜专 注谞讬谞讬诐 讗诇讜 谞转讙诇讙诇讜 注诇 讬讚讬讛诐 讛专讘讛 讚讬谞讬诐 砖讘注谞讬谞讬诐 讗讞专讬诐 讜讛讜讗 砖注诇 讬讚讬 诪讛 砖讛讜爪专讱 诇诇诪讚 砖驻专砖转 住讜讟讛 谞讗诪专转 讘讻诇 诇砖讜谉 讛转讙诇讙诇 诇讘讗专 讛专讘讛 讚讘专讬诐 讗专讻讬 讛注谞讬谉 讘拽爪转 讚讘专讬诐 砖谞讗诪专讬诐 讘讻诇 诇砖讜谉 讜讗讜转诐 砖讗讬谞谉 谞讗诪专讬诐 讗诇讗 讘诇砖讜谉 讛拽讚砖 讜注诇 讝讛 讛爪讚 讬讞诇拽讜 注谞讬谞讬 讛诪住讻转讗 诇讞诪砖讛 讞诇拽讬诐 讛讗讞专 讘讚讬谞讬 讛拽谞讜讬 讜讛住转讬专讛 讛砖谞讬 讘注谞讬谉 住讚专 注谞讬谞讛 专"诇 讛讘讗转讛 诇驻谞讬 讛讻讛谉 讘诪拽讚砖 讜讚专讻讬 讛讘讝讬讜谞讜转 砖诪讘讝讬诐 讗讜转讛 讜讛讘讗转 拽专讘谞讛 讜住讚专讬 讛讗诇讜转 讜注谞讬谉 讛讛砖拽讗讛 讜注诇 讗讬 讝讛 爪讚 砖转讬讬转讛 谞驻拽注转 讛砖诇讬砖讬 讘讘讬讗讜专 讛谞砖讬诐 砖讬讜爪讗讜转 诪讻诇诇 讚讬谉 住讜讟讛 讛谉 诇讙诪专讬 讘拽爪转 讚讘专讬诐 讜讻谉 讛谞砖讬诐 砖讘讬转 讚讬谉 诪拽谞讗讬谉 诇讛诐 讜砖诪砖拽讬诐 讗讜转诐 注诇 驻讬 拽谞讜讬诐 讗诐 诇讗讜 讛专讘讬注讬 讘讘讬讗讜专 注诇 讗讬 讝讛 爪讚 讜注诇 讗讬 讝讛 注讚讜转 砖诇 住转讬专讛 讗讜 砖诇 讟讜诪讗讛 讗住讜专讛 诇讘注诇 讜诇讘讜注诇 讙诐 讻谉 讜讻谉 砖讛诪讬诐 讘讜讚拽讬谉 讗转 讛谞讜讗祝 讙诐 讻谉 讛讞诪讬砖讬 诇讘讗专 砖驻专砖转 住讜讟讛 谞讗诪专转 讘讻诇 诇砖讜谉 讜讘讬讗讜专 讛讚讘专讬诐 讛谞讗诪专讬诐 讘讻诇 诇砖讜谉 讙诐 讻谉 讜讗讜转诐 砖讗讬谞诐 谞讗诪专讬诐 讗诇讗 讘诇砖讜谉 讛拽讚砖 讛讞诇拽 讛专讗砖讜谉 讬转讘讗专 注谞讬谞讜 讘驻专拽 专讗砖讜谉 讛砖谞讬 讬转讘讗专 讘专讗砖讜谉 讜讘砖谞讬 讜讘砖诇讬砖讬 讛砖诇讬砖讬 讬转讘讗专 讘驻专拽 专讘讬注讬 讛专讘讬注讬 讬转讘讗专 讘驻专拽 讞诪讬砖讬 讜讘砖讬砖讬 讛讞诪讬砖讬 讬转讘讗专 讘驻专拽 砖讘讬注讬 讜讘砖诪讬谞讬 讜讘转砖讬注讬 讝讛讜 讻诇诇 讛住讚专 讗诇讗 砖诇驻注诪讬诐 讬转注专讘讜 讛讞诇拽讬诐 讗讞讚 讘讙讘讜诇 讞讘专讜 讜讝讛讜 砖讜专砖 讛诪住讻转讗 讚专讱 讻诇诇 讗诇讗 砖讬转讙诇讙诇讜 讘讜 注讜讚 讛专讘讛 注谞讬谞讬诐 砖诇讗 诪谉 讛讻讜谞讛 讻注谞讬谉 住讜讙讬转 讛转诇诪讜讚 注诇 讛讚专讱 砖拽讚诐 讜讛驻专拽 讛专讗砖讜谉 诪诪谞讛 讬住讜讚 注谞讬谞讜 诇讘讗专 注谞讬谉 讛讞诇拽 讛专讗砖讜谉 讜拽爪转 讛砖谞讬 注诐 砖讗专 讚讘专讬诐 砖诪转讙诇讙诇讬诐 讘讜 讜专讜讘讜 讬住讜讘 注诇 讗专讘注讛 注谞讬谞讬诐 讛专讗砖讜谉 讘注谞讬谞讬 讛拽谞讜讬 讜讛住转讬专讛 讛砖谞讬 讘注谞讬谞讬 讛转专讜诪讛 注诇 讗讬 讝讛 爪讚 讛住讜讟讛 讗住讜专讛 讘讗讻讬诇转讛 讛砖诇讬砖讬 讘注谞讬谉 讛讘讗转讛 诇驻谞讬 讛讻讛谉 讜讚专讻讬 讛讘讝讬讜谞讜转 砖诪转谞讛讙讬诐 注诪讛 讘讛诐 讛专讘讬注讬 讘讚专讱 讛注专讛 砖讘诪讚讛 砖讗讚诐 诪讜讚讚 讘讛 诪讜讚讚讬谉 诇讜 讝讛讜 砖讜专砖 讛驻专拽 讚专讱 讻诇诇 讗诇讗 砖讬讘讗讜 讘讜 注讜讚 讚讘专讬诐 砖诇讗 诪谉 讛讻讜谞讛 讻诪讜 砖讬转讘讗专:

讗诪专 讛诪讗讬专讬 讗讞"讻 讘讗 诇讘讗专 诇砖讜谉 拽谞讜讬 讛讬讗讱 讜讝讛讜 砖讗诪专 讻讬爪讚 诪拽谞讗 诇讛 讗讜诪专 诇讛 讜讻讜' 讜讻诇诇 讛讚讘专讬诐 诇驻讬 诪讛 砖驻讬专砖讜 注诇 讝讜 讘讙诪' 砖爪专讬讱 砖讬讛讗 拽谞讜讬讜 注诇 讛住转讬专讛 讜砖讗祝 讛讬讗 转住转转专 讗讞专 拽谞讜讬讜 讘讻讜谞讛 讜专爪讜谉 讗讘诇 讗诐 拽谞讗 诇讛 注诇 讛讚讘讜专 专"诇 砖讗诪专 诇讛 讘驻谞讬 砖谞讬诐 讗诇 转讚讘专讬 注诐 讗讬砖 驻诇讜谞讬 讗讬谞讜 拽谞讜讬 讜讗诐 讚讘专讛 注诪讜 讗讞专 拽谞讜讬 讗讬谞讜 讻诇讜诐 讜讗驻讬' 谞住转专讛 注诪讜 讗讬谞讜 讗诇讗 讻诪讬 砖谞住转转专讛 讘诇讗 拽谞讜讬 讜讗讬谉 讻讗谉 讛砖拽讗讛 讜诇讗 讗讬住讜专 注诇讬讜 讻诇诇 讜讻谉 讗诐 拽谞讗 诇讛 注诇 讛住转讬专讛 讜讛讬讗 诇讗 谞住转专讛 讗诇讗 砖专讗讜讛 诪讚讘专转 注诐 讗讜转讜 砖拽谞讗 诇讛 注诇讬讜 讗讬谉 讝讛 讻诇讜诐 诇讗 诇讛砖拽讗讛 讜诇讗 诇讗讬住讜专 讜讻谉 讗诪专 讘讝讜 砖诪讗讞专 砖诪讜转专转 诇讘注诇讛 讗祝 讛讬讗 诪讜转专转 讘转专讜诪讛 讗诐 讛讬转讛 讗砖转 讻讛谉 讛讗 讗诐 讗诪专 诇讛 讘驻谞讬 砖谞讬诐 讗诇 转住转转专讬 注诐 讗讬砖 驻诇讜谞讬 讜谞住转转专讛 讙诐 讻谉 讘驻谞讬 砖谞讬诐 讜砖讛转讛 注诪讜 讻讚讬 讟讜诪讗讛 讗住讜专讛 诇讘讬转讛 讜讗住讜专讛 诇转专讜诪讛 注讚 砖转讘讚拽 讘诪讬 住讜讟讛 讜讛讜讗 砖讗诪专讜 砖诇砖讛 驻注诪讬诐 讻转讜讘 讘驻专砖讛 讜谞讟诪讗讛 讗讞转 诇讗讬住讜专 讘注诇 讜讗讞转 诇讗讬住讜专 讘讜注诇 讗诐 诪转 讘注诇讛 讗讜 讙专砖讛 讜讗讞转 诇转专讜诪讛 讗注"驻 砖讗讬谞讛 讝讜谞讛 讜讚讗讬转 诪驻谞讬 砖专讙诇讬诐 诇讚讘专:



讜讗诐 诪转 专"诇 拽讜讚诐 砖讛砖拽讛 讜讗讬谉 诇讜 讘谞讬诐 讜讛讬讗 讝拽讜拽讛 诇讬讘诐 讞讜诇爪转 讜诇讗 诪转讬讬讘诪转 砖诪讗 讝讬谞转讛 转讞转 讘注诇讛 讜讻诇 砖讝讬谞转讛 转讞转 讛讘注诇 讗住讜专讛 诇讬讘诐 讜讻诪讜 砖谞讗' 讘讗砖讛 砖谞诪爪讗 讘讛 注专讜转 讚讘专 讜讬爪讗讛 诪讘讬转讜 讜讛诇讻讛 讜讛讬转讛 诇讗讬砖 讗讞专 讜讚专砖讜 讘讛 讚专讱 讗住诪讻转讗 诇讗讞专 讜诇讗 诇讬讘诐 讜诪"诪 诇讛谞砖讗 诇砖讜拽 爪专讬讻讛 讞诇讬爪讛 注诇 讛讚专讱 砖讛讬转讛 爪专讬讻讛 讙讟 诪讘注诇讛 讗诇讜 讛讬讛 拽讬讬诐:



讝讛讜 讘讬讗讜专 讛诪砖谞讛 讜讻诇讛 注诇 讛讚专讱 砖讻转讘谞讜 讜驻住拽谞讜 讛诇讻讛 讛讬讗 讜讚讘专讬诐 砖谞讻谞住讜 转讞转讬讛 讘讙诪' 讗诇讜 讛谉:



诇注谞讬谉 讘讬讗讜专 讝讛 砖讗诪专谞讜 诪讻讚讬 转谞讗 诪谞讝讬专 拽讗 住诇讬拽 讗讬谞讜 讻谉 讘住讚讜专讜 砖诇 专讘讬谞讜 讛拽讚讜砖 讝"诇 讗诇讗 讗讞专 诪住讻转 讙讬讟讬谉 讛讜讗 砖谞住讚专讛 砖诐 砖讻讱 讛讜讗 住讚专讜 讝"诇 讘住讚专 谞砖讬诐 讬讘诪讜转 讻转讜讘讜转 谞讚专讬诐 谞讝讬专 讙讬讟讬谉 住讜讟讛 拽讚讜砖讬谉 讜讗诐 讻谉 讘讬讗讜专 讛注谞讬谉 讛讜讗 砖讙讬讟讬谉 讜住讜讟讛 诇注谞讬谉 讝讛 讗讞讚 讛诐 砖住讘转 讛讙讬专讜砖讬谉 讘住讘转 讛拽诇拽讜诇 讜诪讗讞专 砖转诇讛 讛讟注诐 诇讜诪专 砖讻诇 讛专讜讗讛 住讜讟讛 讘拽诇拽讜诇讛 讬讝讬专 注爪诪讜 诪谉 讛讬讬谉 讛讬讛 诇讜 诇砖谞讜转 住讜讟讛 转讞诇讛 讜讝讛讜 砖砖讗诇讜讛 讻讗谉 讜讛砖讬讘讜 讗讬讬讚讬 讚转谞讗 讻转讜讘讜转 讚转谞讬 讘讬讛 讛诪讚讬专 转谞讗 谞讚专讬诐 讜讗讬讬讚讬 讚转谞讗 谞讚专讬诐 转谞讗 谞讝讬专 讜讛讚专 转谞讬 讙讬讟讬谉 讜住讜讟讛 砖讛诐 讻讚讘专 讗讞讚 诇注谞讬谉 讝讛 砖讛专讬 讙讬讟讬谉 讛讜讗 注讬拽专 讛驻讬专讜讚 讜住讜讟讛 讛讜讗 住讬讘转 讛驻讬专讜讚 讜谞住诪讻讜 诇谞讝讬专 诇讻讚专讘讬 砖讛拽诇拽讜诇 讛讘讗 诪爪讚 讛讬讬谉 讙讜专诐 诇讙讬讟讬谉 讜住讜讟讛 讜讻讘专 讛讗专讬讻讜 讘注谞讬谞讬诐 讗诇讜 讛专讘讛 诪驻专砖讬诐 讘讚专讻讬诐 讗讞专讬诐 讜讝讜 谞专讗讬转 诇讬 注讬拽专:



讝讛 砖讗诪专讜 讘诪砖谞转谞讜 讛诪拽谞讗 诇讗砖转讜 砖诪砖诪注讜 诇砖讜谉 讚讬注讘讚 诇讗 诇诇诪讜讚 讛讬诪谞讛 砖诇讻转讞诇讛 讬讛讗 讗住讜专 诇拽谞讜转 讗诇讗 讻讱 驻讬专讜砖讜 讻诇 砖讘讗 诇拽谞讜转 讻讱 讛讜讗 注讜砖讛 讜诪"诪 讻诇 砖专讜讗讛 讗转 讗砖转讜 爪专讬讻讛 诇讻讱 专讗讜讬 诇讜 砖讬讜讻讬讞谞讛 转讞诇讛 讘讬谞讜 诇讘讬谞讛 讘谞讞转 讜讘讬砖讜讘 讛讚注转 讜讗诐 诇讗 谞诪谞注讛 讘讻讱 诪爪讜转 住讜驻专讬诐 注诇讬讜 诇拽谞讜转 诇讛 讘注讚讬诐 讗讬谉 讝讛 讗诇讗 专讜讞 讟讛专讛 诇讛拽驻讬讚 注诇 谞拽讬讜转讛 讜注诇 谞拽讬讜转 讘谞讬讜 讜讘谞讜转讬讜 讜讘诇讘讚 砖诇讗 讬拽谞讗 诪讞诪转 讻注住 讜诪专讬讘讛 讻讚讬 诇讞诇诇讛 讗讜 诇讬专讗讛 讜诇讘讛诇讛 讗诇讗 诪转讜讱 讗诪转诇讗讜转 砖讬砖 诇讜 讘讛 讜讛讜讗 砖讗诪专讜 讘转诇诪讜讚 讛诪注专讘 诇讗 讬拽谞讗 讘讛 诪转讜讱 砖讞讜拽 讜诇讗 诪转讜讱 砖讬讞讛 讜诇讗 诪转讜讱 拽诇讜转 专讗砖 讜诇讗 诪转讜讱 诪讜谞讬谉 专"诇 讻注住 讜诪专讬讘讛 讗诇讗 诪转讜讱 讗讬诪讛 讜砖讗诇讜 砖诐 注讘专 讜拽谞讗 诇讛 诪转讜讱 讚讘专讬诐 讛诇诇讜 诪讛讜 讗讬转诪专转 诇诪爪讜讛 讜拽谞讜讬讜 拽谞讜讬 讗讜 诇注讻讘 讜讗讬谉 拽谞讜讬讜 拽谞讜讬 讜讻讛讚讗 讻诇 诪拽讜诐 砖谞讗诪专 讞拽讛 讗讜 转讜专讛 诇注讻讘 讜诇讗 讛讜讘专专讛 砖诐 讜讬专讗讛 诇驻住讜拽 砖讻诇 砖讛讜讗 讻谉 诇讗 讬讛讜 讛诪讬诐 讘讜讚拽讬谉 讗诇讗 砖讙讚讜诇讬 讛诪讞讘专讬诐 讻转讘讜讛 讚讜拽讗 诇诪爪讜讛 讜讛专讬 讝讜 拽谞讜讬:



诪驻谞讜转 讛讚转 讜诪讬住讜讚讜转讬讛 讛讜讗 诇讛讗诪讬谉 讘讬讜砖专 诪砖驻讟讬 讛砖"讬 诇讛讬讜转 讛讗讚诐 谞讙诪诇 讜谞注谞砖 讘讻诇 注谞讬谞讬讜 诇驻讬 诪注砖讬讜 讗诐 讟讜讘 讜讗诐 专注 讜诇讗 讬注讻讘 讝讛 诪讝诇 讜诪注专讻转 讻讜讻讘讬诐 讗讜 讗讞讚 诪谉 讛诪拽专讬诐 讗诇讗 砖诇驻注诪讬诐 讬注讝讘 诇诪拽专讛 讗讜 诇诪讝诇 讻砖讛讗讚诐 讗讬谞讜 专讗讜讬 诇驻讬 诪注砖讬讜 诇讛讙诪诇 讗讜 诇讛注谞砖 讜讗祝 讝讛 谞拽专讗 爪讚 注讜谞砖 注诇 爪讚 讛驻拽注 讛讙诪讜诇 讘诪拽讜诐 砖讛讬讛 讛讗讚诐 专讗讜讬 诇注砖讜转 驻注讜诇讜转 专讗讜讬讜转 诇讙诪讜诇 讗诇讗 砖讘诪讬 砖讗讬谞讜 专讗讜讬 诇讻讱 诇讗 讬拽专讗 注讜谞砖 讜讗"讻 讛讝讜讜讙 讗祝 讛讜讗 诪讻诇诇 讛讙诪讜诇 讗讜 讛驻讻讜 讘讛讝诪讬谉 讛砖诐 讘讙讜专诇讜 讗砖讛 诪砖讻诇转 讜讛讙讜谞讛 讗讜 讛讛驻讱 讜讝讛讜 砖讗诪专讜 讗讬谉 诪讝讜讜讙讬谉 诇讗讚诐 讗诇讗 诇驻讬 诪注砖讬讜 专"诇 爪谞讜注讛 诇爪谞讜注 讜驻专讜爪讛 诇驻专讜抓 讜讛讚讜诪讛 诇讝讛 讜讚专砖讜 讚专讱 讗住诪讻转讗 诪诪讛 砖讗诪专 讻讬 诇讗 讬谞讜讞 砖讘讟 讛专砖注 注诇 讙讜专诇 讛爪讚讬拽讬诐 讜诪注转讛 讻诇 砖诪砖转讚诇 讘讝讜讜讙 讘讝讛 拽砖讛 讛讜讗 诇讝讜讜讙讜 讜住诪讻讜 注谞讬谉 讝讛 诇诪讛 砖讗诪专 讛讻转讜讘 讗诇讛讬诐 诪讜砖讬讘 讬讞讬讚讬诐 讘讬转讛 诪讜爪讬讗 讗住讬专讬诐 讘讻讜砖专讜转 讻诇讜诪专 讻砖诐 砖讛讜爪讗转 讛讗住讬专讬诐 诪诪爪专讬诐 讛讬讛 讘讛砖讙讞讛 诪讗转讜 讬转' 讻谉 讛讜砖讘转 讛讬讞讬讚讬诐 讜讛讝讜讜讙讬诐 讝讛 讘讝讛 讛讜讗 讘讛砖讙讞讛 诪讗转讜 讬转' 讜注谞讬谉 讘讻讜砖专讜转 驻专砖讜讛讜 讘转诇诪讜讚 讛诪注专讘 讘讞讚砖 砖讛讜讗 讻砖专 诇爪讗转 诇讗 爪谞讛 讜诇讗 讞诪讛 讜讝讛讜 谞讬住谉 讜讛注诪讬讚讜讛 讘讝讜讜讙 砖谞讬 专"诇 砖讛讜讗 讘讝诪谉 专讗讜讬 诇注谞砖 讜讙诪讜诇 讗讘诇 讘讝诪谉 砖讗讬谞讜 专讗讜讬 诇讻讱 讜讛讜讗 讛谞拽专讗 讝讜讜讙 专讗砖讜谉 诪爪讚 砖住转诪讜 讛讜讗 讘讝诪谉 讛拽讟谞讜转 住诪讜讱 诇驻专拽 讬讛讬讛 注谞讬谞讜 讻驻讬 讛诪拽专讛 讗讜 诪注专讻转 讛转讜诇讚讛 讜注诇 讝讛 讗诪专讜 讗专讘注讬诐 讬讜诐 拽讜讚诐 讬爪讬专转 讛讜诇讚 讘转 拽讜诇 讬讜爪讗转 讜讗讜诪专讛 讘转 驻诇讜谞讬 诇驻诇讜谞讬 讜砖讚讛 驻诇讜谞讬 诇驻诇讜谞讬 讘谞讚讜谞讬转讜 讜讗讬谉 诇砖讜谉 讝讜讜讙 砖谞讬 讗讜 专讗砖讜谉 讘讗 讘讚拽讚讜拽 讗诇讗 诇驻讬 讛讝诪谉 砖讛讜讗 专讗讜讬 诇讛讙诪诇 讗讜 诇讛注谞砖 讜讚讘专讜 讞讻诪讬诐 讘讛讜讜讛:



讻诇 砖拽谞讗 讘注讚讬诐 讜谞讟诪讗转 讗讞专 讻谉 注诇 驻讬 注讚 讗讞讚 谞讗住专讛 诇讜 讜诇讘讜注诇 讜讛驻住讬讚讛 讻转讜讘转讛 讜讗讬谞讛 砖讜转讛 讜讛讜讗 砖谞讗诪专 讘住讜讟讛 讜注讚 讗讬谉 讘讛 讜讛讬讗 诇讗 谞转驻砖讛 讜讻诇 诪拽讜诐 砖谞讗诪专 注讚 驻讬专讜砖讜 讘砖谞讬诐 注讚 砖讬驻专讜讟 讛讻转讜讘 注讚 讗讞讚 讜讗诐 讻谉 驻讬专讜砖 讛讚讘专讬诐 砖讗讬谉 讘讟讜诪讗转讛 砖谞讬 注讚讬诐 讗诇讗 讗讞讚 砖讛注讬讚 砖讝讬谞转讛 讘诇讗 讗讜谞住 注诐 讗讜转讜 砖拽谞讗 诇讛 讘注诇讛 讜讗诪专 专讞诪谞讗 讚诇讬转住专 注诇讬讛 讛讗 讻诇 砖讘讗讜谞住 讗驻讬' 讘砖谞讬诐 讜讗驻讬' 讗讞专 拽谞讜讬 讘讗砖转 讬砖专讗诇 诪讬讛讗 诪讜转专转 讜讗诐 讗讬谉 讘讛 注讚讜转 讟讜诪讗讛 讗诇讗 注讚讜转 住转讬专讛 讗讬谞讜 讻诇讜诐 诇讬讘讚拽 注诇 讬讚讛 讗诇讗 讘砖谞讬诐 砖谞讗' 讜注讚 讗讬谉 讘讛 讘讛 讜诇讗 讘拽谞讜讬 讘讛 讜诇讗 讘住转讬专讛 讻诇讜诪专 讘讟讜诪讗讛 讛讜讗 砖讗诪专讛 转讜专讛 砖讗注"驻 砖讗讬谉 砖诐 砖谞讬 注讚讬诐 讗诇讗 讗讞讚 讛专讬 讛讜讗 讻砖谞讬诐 讗讘诇 拽谞讜讬 讜住转讬专讛 讚讜拽讗 讘砖谞讬诐 讻诪讜 砖讘讗专谞讜 讘诪砖谞讛 讜住转讬专讛 讛诪讝拽拽转 讬讬讘讚拽 注谞讬谞讛 讘砖砖讛转讛 讻讚讬 讟讜诪讗讛 讜讬转讘讗专 诇诪讟讛 讻讚讬 诇爪诇讜转 讘讬爪讛 讜诇讙诪注讛:

讗住讜专讛 诇讘讬转讛 驻讬专砖 讛拽讜谞讟专住 诪住驻拽 讻讚讬诇驻讬谞谉 诇拽诪谉 讻讜' 转讞转 讗讬砖讛 讜谞讟诪讗讛. 讗讞讚 砖讗住讜专讛 诇讘注诇 讜讗讞讚 砖讗住讜专讛 诇讘讜注诇 讗诐 讬诪讜转 讘注诇讛 讗讜 讬讙专砖谞讛. 讜讗讞讚 砖讗住讜专讛 诇讗讻讜诇 讘转专讜诪讛 诇砖讜谉 讛拽讜'. 讜讛"讛 讚讛讜讛 诪爪讬 诇诪讬诪专 讚讗住讜专讛 诇讘讜注诇 讗诇讗 讗讙讘 讚转谞讗 诇注讬诇 讜诪讜转专转 诇讗讻讜诇 讘转专讜诪讛 转谞讗 谞诪讬 讜讗住讜专讛 诇讗讻讜诇 讘转专讜诪讛 讚诇注讬诇 诇讗 诪讬讬专讬 讘讚讬谉 讘讜注诇 讻诪讜 砖讛讬讗 诪讜转专转 诇讘讬转讛. 讜讗诐 诪转 讞讜诇爪转 讜诇讗 诪转讬讘诪转. 讜讘讙诪专讗 讬诇讬祝 诪谞讗 诇谉 讜讛讻讬 谞诪讬 讛讜讛 诪爪讬 诇诪讬转谞讬 驻诇讜讙转讗 讚讘"砖 讜讘"讛 讚谞讜讟诇讜转 讻转讜讘讛 讜诇讗 砖讜转讜转 讜讘"讛 讗讜诪专' 砖讗讬谞谉 谞讜讟诇讜转 讻转讜讘讛 讗诇讗 讘诪诪讜谞讗 诇讗 诪讬讬专讬 讛讻讗:



讙诪' 诪讻讚讬 转谞讗 诪谞讝讬专 住诇讬拽 诪讗讬 砖谞讗 讚拽转谞讬 住讜讟讛 讜讗注"讙 讚讗讬谉 住讚专 诇诪砖谞讛 驻讬' 讘专讬砖 驻"拽 讚讘讘讗 诪爪讬注讗:



讻诇 讛专讜讗讛 住讜讟讛 讘拽诇拽讜诇讛 驻"讛 讘谞讬讜讜诇讛 讜讘讜砖转讛 砖诪谞讜诇讬谉 讗讜转讛 (诪诪拽讜诐 诇诪拽讜诐 砖诪讟讬诇讬谉 讗讜转讛) 讜拽讜砖专 讞讘诇 诇诪注诇讛 诪讚讚讬讛 讬讝讬专 注爪诪讜 诪谉 讛讬讬谉 砖讛讬讬谉 诪讘讬讗 诇讬讚讬 拽诇讜转 专讗砖 讜讛讜讗 讙专讬诐 诇讛 诇砖讜谉 讛拽讜谞'. 讛诪拽谞讗 讚讬注讘讚 讗讬谉 诇讻转讞诇讛 诇讗. 讜转讬诪讛 讚讛讗 讗讬讻讗 讛专讘讛 诪拽讜诪讜转 讚诇讗 驻专讬讱 讻讬 讛讻讗 讻讙讜谉 讛诪讘讬讗 讙讟 诇讗砖转讜 讜讻谉 讛砖讜诇讞 讚讛讜讬 讗驻讬诇讜 诇讻转讞诇讛. 讜讬"诇 讚诇讗 驻专讬讱 诇讬讛 讗诇讗 讛讬讻讗 讚讗讬讻讗 诇诪讟注讬 讚讛讜讬 诇砖讜谉 讚讬注讘讚. 讗讬 谞诪讬 讬"诇 讚诇讗 驻专讬讱 诇讬讛 讗诇讗 讛讬讻讗 讚诪爪讬 诇诪讬诪专 讘讬讛 转讬专讜抓:



讜拽砖讛 诇讝讜讜讙谉 讻拽专讬注转 讬诐 住讜祝 砖谞讗诪专 讗诇讛讬诐 诪讜砖讬讘 讬讞讬讚讬诐 讘讬转讛. 驻"讛 讬讞讬讚讬诐 讗讚诐 讬讞讬讚 讜讗砖讛 讬讞讬讚讛 讜讛讜讗 诪讝讜讜讙谉 讬讞讚 讜讛讜讗 拽砖讛 讻诪讜 诪讜爪讬讗 讗住讬专讬诐 讬砖专讗诇 讘讻讜砖专讜转 讘讞讚砖 讻砖专 诇讗 讞诪讛 讜诇讗 爪讬谞讛. 讜讗"转 讗诪讗讬 谞拽讟 拽专讬注转 讬诐 住讜祝 讟驻讬 诪砖讗专 谞住讬诐 砖诇 讬爪讬讗转 诪爪专讬诐. 讜讬"诇 讚诪"讚 讘讻讜砖专讜转 讚专' 诪讚专砖讬' 讘注诇诪讗 讘讘讻讬 讜讘砖讬专讜转 讘讻讬 诇诪爪专讬诐 讜砖讬专讜转 诇讬砖专讗诇 讜讛讬讬谞讜 拽专讬注转 讬诐 住讜祝 砖讘讗讜转讜 谞住 讛讬讛 讻谉 讜讗诪专 专"转 驻讬' 诪讚诪讬 诇讬讛 诇讬爪讬讗转 诪爪专讬诐 讜拽专讬注转 讬诐 住讜祝 砖讘讗讜转讜 注谞讬谉 砖讟讘注 讛拽讘"讛 讗转 讛诪爪专讬讬诐 讘讬诐 讻讚讬 诇讛爪讬诇 讗转 讬砖专讗诇 讻诪讜 讛讜专讙 讘注诇讛 砖诇 讝讛 讜讗砖转讜 砖诇 讝讛 讜诪砖讬讗谉 讝讛 诇讝讛 讚讘讝讬讜讜讙 砖谞讬 拽讗 诪讬讬专讬 讻讚诪驻专砖 讘住诪讜讱. 讗讬谞讬 讜讛讗诪专 专讘 讬讛讜讚讛 (专讘 讗讚讗) [讗诪专 专讘] 讗专讘注讬诐 讬讜诐 驻"讛 讗讬谞讬 诪讬 讛讜讬 讝讬讜讜讙 诇驻讬 专砖注 讜讝讻讜转 讜讛讗 诪拽讜讚诐 (专砖注讬讜 讜讝讻讜转讬讜) [讬爪讬专转讜] 诪讻专讬讝讬谉 讗转 讝讬讜讜讙讜 讜讗"转 讛讻诇 讙诇讜讬 诇驻谞讬讜 讜讛讜讗 讘讬讚讜 讛讗 讗诪专 讘诪住讻转 谞讚讛 讚诪诇讗讱 讛诪诪讜谞讛 注诇 讛讛专讬讜谉 谞讜讟诇 讛讟讬驻讛 讜诪讘讬讗讛 诇驻谞讬 讛拽讘"讛 讜讗讜诪专 讟驻讛 讝讜 诪讛 转讛讗 注诇讬讛 讙讘讜专 讗讜 讞诇砖 讞讻诐 讗讜 讟驻砖 注谞讬 讗讜 注砖讬专 讗讘诇 爪讚讬拽 讜专砖注 诇讗 讚讗讬谉 讝讛 讘讬讚讬 砖诪讬诐 [砖讗讬谉 谞讜讚注 专砖注讜 讜讝讻讬讜转讬讜]. 讻讚讗诪专讬' 讛讻诇 讘讬讚讬 砖诪讬诐 讞讜抓 诪讬专讗转 砖诪讬诐 讻驻"讛. 讝讜讜讙 砖谞讬 讻讙讜谉 讗诇诪讜谉 诇讗诇诪谞讛 讗讘诇 讘讞讜专 砖谞砖讗 讗诇诪谞讛 讗讜 讗驻讻讗 讛讜讬 讻诪讜 讝讜讜讙 专讗砖讜谉. 注"讻 诇讗 驻诇讬讙讬 讗诇讗 讘拽讬谞讜讬 讜住转讬专讛 讻诪"砖 诇讗 驻诇讬讙讬 讗诇讗 讻讚讗讬' 讚专' 讬讜住讬 诇拽诪谉 (诪讜讞拽) 讛讜讗 诇讜诪专 讚拽讗讬 注"讻 诇讗 驻诇讬讙讬 讗讚专' 讬讜住讬 讚驻诇讬讙 诇拽诪谉 讜诇驻"讛 谞讬讞讗 讚驻讬专砖 讛讻讬 注"讻 诇讗 砖诪注讬' 讘驻诇讜讙转讬讬讛讜 讚讘注讬' 讘' 注讚讬诐 讗诇讗 诇拽讬谞讜讬 诇专' 讗诇讬注讝专 讜讘砖转讬讛 诇专' 讬讛讜砖注 讗讘诇 讘讟讜诪讗讛 注讚 讗讞讚 谞讗诪谉. 驻"讛 讗诐 讬砖 注讚讬诐 讘拽讬谞讜讬 讜讘住转讬专讛 讜讬砖 注讚 讗讞讚 砖专讗讛 砖拽诇拽诇讛 讘讗讜转讛 砖注讛 谞讗诪谉 讜讗讬谞讛 砖讜转讛 讜讬讜爪讗讛 讘诇讗 讻转讜讘讛 讜讗住讜专讛 诇讘注诇 讜诇讘讜注诇 讜诇转专讜诪讛 诇砖讜谉 讛拽讜谞讟专住. 讜讗"转 诪谞讗 诇谉 讚讘讟讜诪讗讛 注讚 讗讞讚 谞讗诪谉 讗讬诪讗 讚讘注讬 砖谞讬诐. 讜讬"诇 讚讗诪转谞讬' 讚诪讬讬转讬 讗讞专 讝讛 住诪讬讱 讜注讜讚 讗讜诪专 讛专讘 讗诇讞谞谉 诪讚诇讗 拽转谞讬 专' 讬讛讜砖注 讗祝 诪砖拽讛 注"驻 注讚讬诐 讗诇讗 拽转谞讬 诪砖拽讛 诇讛 诪砖诪注 讚讚讜拽讗 诪砖拽讛 讘注讬 砖谞讬诐 讗讘诇 讘讟讜诪讗讛 讘注讚 讗' 住讙讬 讚讗讬 讘注讬 讘讟讜诪讗' 讘' 讛讬讛 诇讜 诇讜诪专 谞诪讬 讜讟讜诪讗讛 注"驻 砖谞讬诐 讻讬讜谉 讚讗讬讬专讬 讘讚讬谞讬 住讜讟讛:





砖讬讟讛 诪拽讜讘爪转

诪住讻转 住讜讟讛 驻专拽 讛诪拽谞讗 诇讗砖转讜  


诪转谞讬' 讛诪拽谞讗 讜讻讜'. 注诇 驻讬 注讚 讗讞讚 讗讜 注诇 驻讬 注爪诪讜. 拽砖讛 诇讬诪讗 注诇 驻讬 注爪诪讜 诇讞讜讚. 讜讻讬 转讬诪讗 诇讗 讝讜 讗祝 讝讜 拽转谞讬 讛讗 讘驻专拽 诪专讜讘讛 (讘讘讗 拽诪讗 讚祝 注讚) 讚拽转谞讬 讙谞讘 注诇 驻讬 砖谞讬诐 讜讟讘讞 讜诪讻专 注诇 驻讬 注讚 讗讞讚 讗讜 注诇 驻讬 注爪诪讜 诪砖诇诐 转砖诇讜诪讬 讚' 讜讛'. 讜驻专讬讱 注诇 驻讬 注讚 讗讞讚 驻砖讬讟讗. 讜诪砖谞讬 讛讗 拽讗 诪砖诪注 诇谉 注诇 驻讬 注讚 讗讞讚 讚讜诪讬讗 讚注诇 驻讬 注爪诪讜 讜讻讜'. 讜讛讻讗 诇讗 讘注讬 讗诪讗讬 转谞讗 砖转讬讛谉. 讜讬"诇 讚转专讜讜讬讬讛讜 爪专讬讻讬 讚讗讬 诇讗 转谞讬 讗诇讗 注诇 驻讬 注爪诪讜 讛讜讛 讗诪讬谞讗 讚讜拽讗 讗讬讛讜 诪讛讬诪谉 诇砖讜讜讬讬讛 讗谞驻砖讬讛 讞转讬讻讛 讚讗讬住讜专讗 诇讗讜住专讛 注诇讬讜 注讚 砖转砖转讛 讗讘诇 注讚 讗讞讚 诇讗. 讜讗讬 转谞讗 注诇 驻讬 注讚 讗讞讚 讛讜讛 讗诪讬谞讗 讚讜拽讗 注讚 讗讞讚 诪砖讜诐 讚讞讝讬 诇讗讬爪讟专讜驻讬 讘讛讚讬 讗讞专 诇讛讻讬 讗讬爪讟专讬讱 诇诪讬转谞讬 转专讜讬讬讛讜. 讗讘诇 讛转诐 讻讬讜谉 讚注诇 驻讬 注爪诪讜 讗讬谞讜 诪砖诇诐 讗祝 注诇 讙讘 讚讗诪专讬谞谉 讘注诇诪讗 讛讜讚讗转 讘注诇 讚讬谉 讻诪讗讛 注讚讬诐 讚诪讬 讻诇 砖讻谉 讚注诇 驻讬 注讚 讗讞讚 讗讬谞讜 诪砖诇诐 讛诇讻讱 讗爪讟专讬讱 诇驻专讜砖讬 讗诪讗讬 转谞讗 注讚 讗讞讚. 诇拽诪谉 注"讘 转谞讬讗 专' 讬讜住讬 讘专' 讬讛讜讚讛 讗讜诪专 诪砖讜诐 专' 讗诇讬注讝专 诪拽谞讗 诇讛 注诇 驻讬 注讚 讗讞讚 讗讜 注诇 驻讬 注爪诪讜 讜讻讜' 讜讛转诐 诇讗 砖讬讬讱 转讬专讜抓 讝讛 讚注诇 驻讬 注讚 讗讞讚 谞诪讬 讛讜讗 讛诪拽谞讗. 爪注讬专 讗讬"谉:  


专讘讬 讬讛讜砖注 讗讜诪专 诪拽谞讗 诇讛 注诇 驻讬 砖谞讬诐 讜诪砖拽讛 注诇 驻讬 砖谞讬诐. 诇讗 讛讜讛 爪专讬讱 诇诪转谞讬 讗诇讗 讗祝 诪砖拽讛 注诇 驻讬 砖谞讬诐 讗诇讗 诇讛讻讬 谞拽讟 转讜 诪拽谞讗 诇讛 诇讜诪专 诇讱 讚讜拽讗 拽讬谞讜讬 讜住转讬专讛 讛讜讗 讚讘注讬谞谉 砖谞讬诐 讗讘诇 讘讟讜诪讗讛 住讙讬 讘注讚 讗讞讚. 讜讛讬讬谞讜 讚讗诪专讬谞谉 讘讙诪专讗 注讚 讻讗谉 诇讗 驻诇讬讙讬 讗诇讗 讘拽讬谞讜讬 讜住转讬专讛 讗讘诇 讘讟讜诪讗讛 注讚 讗讞讚 诪讛讬诪谉. 谞专讗讛 砖讛讜讗 诪驻讬专讜砖 讛专讗"砖 讻谞专讗讛 诪诪讛 砖讻转讘 诇拽诪谉 住讜祝 讚"讛 讗讘诇 讘讟讜诪讗讛 讜讻讜' 注讬讬谉 砖诐. 爪注讬专 讗讬"谉 : 
讜讗诐 诪转 讞讜诇爪转 讜诇讗 诪转讬讬讘诪转. 讛讜讗 讛讚讬谉 讚讛讜讛 诪爪讬 诇诪讬诪专 驻诇讜讙转讗 讚讘讬转 砖诪讗讬 讜讘讬转 讛诇诇 讚诇拽诪谉 讗诐 谞讜讟诇讜转 讻转讜讘讛 讗诇讗 讚讘诪诪讜谉 诇讗 诪讬讬专讬: 


诪讻讚讬 转谞讗 诪谞讝讬专 住诇讬拽 诪讗讬 砖谞讗 讚转谞讗 住讜讟讛. 讜讗祝 注诇 讙讘 讚拽讬讬诪讗 诇谉 讗讬谉 住讚专 诇诪砖谞讛 讛谞讬 诪讬诇讬 诇注谞讬谉 诪讞诇讜拽转 讜讗讞专 讻讱 住转诐 诇驻讬 砖讝讛 转诇讜讬 讘诪讛 砖砖谞讛 专讘讬 诇转诇诪讬讚讬讜 讜驻注诐 砖谞讛 诇讛诐 讚讘专讬 讛讬讞讬讚 讘住转诐 诇驻讬 砖专讗讛 诇拽讘讜注 讛诇讻讛 讻诪讜转讜 讜讘诪住讻转 讗讞专转 讞讝专 诪谉 讛住转诐 讜砖谞讗讛 讘诇砖讜谉 诪讞诇讜拽转 诇讛讜讚讬注 砖讗讬谉 讛诇讻讛 讻诪讜 讛讬讞讬讚 讜讻谉 诇驻注诪讬诐 砖谞讛 诪讞诇讜拽转 转讞诇讛 讜讗讞专 讻讱 讛住转诐 讜诇讗 讬讚注讬谞谉 讛讬 诪讬谞讬讬讛讜 讚拽诪讬讬转讗 讜讛讬 讚讘转专讬讬转讗 讻讬 诇讗 砖谞讜 讛诪住讻转讜转 讗诇讗 诇驻讬 诪讛 砖讛讬讜 讛转诇诪讬讚讬诐 讞驻爪讬诐 诇诇诪讜讚. 讗讘诇 讻砖住讚专 住讚专谉 讝讜 讗讞专 讝讜 注诇 讛住讚专. (注讬讬谉 注讜讚 讘转讜住' 讚专讬砖 砖讘讜注讜转) : 
讜转谞讗 讛诪讚讬专 转谞讗 谞讚专讬诐. 讚诪驻专砖 讘讛 谞讚专讬诐 砖讘讬谉 讗讬砖 诇讗砖转讜 讘讬谉 讗讘 诇讘转讜 讜爪专讬讱 诇砖谞讜转讛 讘转专讛 : 


讛诪拽谞讗 讚讬注讘讚 讜讻讜'. 讜讗"转 讜讻讬 讻诇 讛讬讻讗 讚转谞讬 讜讻讜' 讻讻转讜讘 (讘拽讜') 讘转讜住驻讜转. 讜讬"诇 讚诇讗 驻专讬讱 诇讛 讗诇讗 讛讬讻讗 讚讗讬讻讗 诇诪讟注讬 (讻讙讜谉) 砖讛讜讗 诇砖讜谉 讚讬注讘讚. 讗讬 谞诪讬 讬砖 诇讜诪专 讚诇讗 驻专讬讱 诇讛 讗诇讗 讛讬讻讗 讚诪讜爪讗 讘讛 转讬专讜抓. 讙诇讬讜谉. 讜讛专讗"砖 讘驻讬专讜砖讬讜 讻转讘 讜讬砖 诇讜诪专 讚诇讗 讚讬讬拽 讛讻讬 讗诇讗 讛讬讻讗 讚讗讬讻讗 驻诇讜讙转讗 讜讗讝 爪专讬讱 讛转谞讗 诇讚拽讚拽 讘诇砖讜谞讜 诇讛讜讚讬注 讻诪讬 讛讜讗 住讜讘专: 


拽住讘专 转谞讗 讚讬讚谉 讗住讜专 诇拽谞讗讜转. 转讬诪讛 讜讻讬 讗诐 讗讚诐 专讜讗讛 讗转 讗砖转讜 砖讛讬讗 驻专讜爪讛 讜谞住转专转 注诐 讛注专讬讜转 诇诪讛 讬讛讬讛 讗住讜专 诇拽谞讗讜转 诇讛. 讜诪爪讗转讬 转讬专讜抓 诇拽讜砖讬讗 诪转讜讱 讛讬专讜砖诇诪讬 讚讙专住讬谞谉 讛转诐 讛拽讬谞讜讬 专' 讗诇讬注讝专 讗讜诪专 讞讜讘讛 专' 讬讛讜砖注 讗讜诪专 专砖讜转. 讗诪专 专' 诇注讝专 讘谉 专' 讬讜住讬 拽讜诪讬 专' 讬住讗 讗转讬讗 讚专' 讗诇讬注讝专 讻讘讬转 砖诪讗讬 讜讚专' 讬讛讜砖注 讻讘讬转 讛诇诇. 讚专' 讗诇讬注讝专 讻讘讬转 砖诪讗讬 讚讘讬转 砖诪讗讬 讗讜诪专讬诐 诇讗 讬讙专砖 讗讚诐 讗转 讗砖转讜 讗诇讗 讗诐 讻谉 诪爪讗 讘讛 注专讜讛. 诪爪讗 讘讛 讚讘专讬诐 讻讗讜专讬诐 诇讙专砖讛 讗讬谞讜 讬讻讜诇 砖诇讗 诪爪讗 讘讛 注专讜讛 诇拽讬讬诪讛 讗讬谞讜 讬讻讜诇 砖诪爪讗 讘讛 讚讘专讬诐 讻讗讜专讬诐 驻讬专讜砖 讻注讜专讬诐 诇驻讜诐 讻谉 讛讜讗 讗讜诪专 讞讜讘讛. 讜讚专' 讬讛讜砖注 讻讘讬转 讛诇诇 讚讘讬转 讛诇诇 讗讜诪专讬诐 讗驻讬诇讜 讛拽讚讬讞讛 转讘砖讬诇讜 诇驻讜诐 讻谉 讛讜讗 讗讜诪专 专砖讜转 专爪讛 诇拽谞讗讜转 讬拽谞讗 诇讙专砖 讬讙专砖. 讜讻谉 谞诪讬 诪讗谉 讚讗诪专 讗住讜专 诇拽谞讗讜转 住讘专 讻讘讬转 讛诇诇 讜讻讬讜谉 砖讬讻讜诇 诇讙专砖讛 诪讜讟讘 砖讬讙专砖谞讛 诪诪讛 砖讬拽谞讗 诇讛 讜转讛讬讛 注诪讜 讘拽讟讟讛 讜讙诐 砖诪讗 转讝谞讛 转讞转讬讜 讘住转专. 讜诇讘讬转 砖诪讗讬 讚讗讬 讗驻砖专 诇讙专砖 (诪讜转专) 讞讜讘讛 诇拽谞讗讜转. 讜讗祝 注诇 讙讘 讚讘讬专讜砖诇诪讬 诪讜拽讬 诪讗谉 讚讗诪专 专砖讜转 讻讘讬转 讛诇诇 讜驻专讬砖谞讗 讚诇讘讬转 讛诇诇 讗住讜专 诇拽谞讗讜转 诇讗 转拽砖讛 (讛讚讗诪专) 讛讗 讚讗诪专 诇拽诪谉 讚专' 讬砖诪注讗诇 住讘专 专砖讜转 诇拽谞讗讜转 讜拽讗诪专 讛诪拽谞讗 谞讻谞住讛 讘讜 专讜讞 讟讛专讛. 讚讬砖 诇讜诪专 讗诐 讗讬谞讜 专讜爪讛 诇讙专砖 诪讞诪转 砖讬砖 诇讜 讘谞讬诐 诪诪谞讛 讗讜 砖讻转讜讘转讛 诪专讜讘讛 专讜讞 讟讛专讛 讛讬讗 砖讬拽谞讗 诇讛. 讛专讗"砖 讝"诇 讘驻讬专讜砖讬讜: 


诪讜爪讬讗 讗住讬专讬诐 讘讻讜砖专讜转. 讜讛讗 讚谞拽讟 讻拽专讬注转 讬诐 住讜祝 讜诇讗 拽讗诪专 讻讬爪讬讗转 诪爪专讬诐 讻诇讬砖谞讗 讚拽专讗 诪砖讜诐 讚讚专砖讬谞谉 讘讻讬 讜砖讬专讜转 讘讻讬 诇诪爪专讬诐 讜砖讬专讜转 诇讬砖专讗诇 讚讛讬讬谞讜 注诇 讛讬诐. 注讬讬谉 诪讛 砖讻转讘 专砖"讬 讜注讬讬谉 诪讛 砖讻转讜讘 讘住讜祝 驻专拽 砖谞讬 讚住谞讛讚专讬谉. 讜讘诪讻讬诇转讗 (驻专砖转 讘讗 驻讬"讜) 砖谞讬谞讜 讞专砖 砖讛讜讗 讻砖专 诇讗 讞诪讛 拽砖讛 讜诇讗 讙砖诪讬诐. 专' 讬讛讜砖注 讗讜诪专 讘讻讜砖专讜转 讗诇讜 讘讜讻讬诐 讜讗诇讜 诪砖讜专专讬诐 砖讘诪爪专讬诐 讘讜讻讬诐 砖谞讗诪专 讜诪爪专讬诐 诪拽讘专讬诐 讜讬砖专讗诇 诪砖讜专专讬诐 砖谞讗诪专 拽讜诇 专谞讛 讜讙讜' 注讬讬谉 砖诐. 讜诪砖诪注 讚诪砖讜专专讬诐 讛讬讬谞讜 讛诇诇 讚讗讻讬诇转 驻住讞讬诐. 讜讗驻砖专 讚讘讜讻讬诐 讜诪砖讜专专讬诐 讗讬谞讜 讘讝诪谉 讗讞讚. 砖讜讘 专讗讬转讬 讘专讘讛 (驻专砖转 讘诪讚讘专 驻专砖讛 讙') 砖讗诪专讜 讛诪爪专讬讬诐 讘讜讻讬诐 诪驻谞讬 砖讛讬讜 讘讝讜讝讬诐 讜讻讜' 讜讬砖专讗诇 诪砖讜专专讬谉 砖讛讬讜 讟注讜谞讬谉 讘讬讝转 砖讜谞讗讬讛诐 注讬讬谉 砖诐. 讜诪讻诇 诪拽讜诐 讬转讬砖讘 诇驻讬 诪讛 砖讻转讜讘 注讜讚 砖诐 讗诪专 专"讗 讘讻讜砖专讜转 讗讜转谉 砖讛讬讜 讘讜讻讬谉 讗诇讜 讬砖专讗诇 讜诪砖讛 讜讻讜' 讛专讬 讛谉 诪砖讜专专讬谉 注讻砖讬讜 砖谞讗诪专 讗讝 讬砖讬专 讜讙讜' 注讬讬谉 砖诐. 爪注讬专 讗讬"谉. 
讜讬砖 诪驻专砖讬诐 讚诇讛讻讬 诪讚诪讛 诇讬讛 诇讙讗讜诇转 讬砖专讗诇 诪诪爪专讬诐 诪砖讜诐 讚讛转诐 讛专讙 诇诪爪专讬讬诐 讜讟讘注诐 讘讬诐 住讜祝 讘砖讘讬诇 讬砖专讗诇 讻谉 讛讜专讙 讘注诇讛 砖诇 讝讜 讜讗砖转讜 砖诇 讜讛 讜诪讝讜讜讙谉 讬讞讚 讚讘讝讜讜讙 砖谞讬 诪讜拽诪讬谞谉 : 


讗专讘注讬诐 讬讜诐 拽讜讚诐 讬爪讬专转 讛讜诇讚. 讛拽砖讛 专砖"讬 讛诇讗 讛讻诇 讙诇讜讬 讜讬讚讜注 诇驻谞讬讜 讬转讘专讱. 讜转讬专抓 讚讛讻诇 讘讬讚讬 砖诪讬诐 讞讜抓 诪讬专讗转 砖诪讬诐 讻讚讗诪专 讘诪住讻转 谞讚讛 讜讗讬诇讜 爪讚讬拽 讜专砖注 诇讗 拽讗诪专. 讜转讬专讜抓 讝讛 讗讬谞讜 诪住驻讬拽 讚谞讛讬 讚讬专讗转 砖诪讬诐 讗讬谞讜 讘讬讚讜 讜谞转谉 砖谞讬 讚专讻讬诐 讘讬讚讜 砖诇 讗讚诐 诇讘讞讜专 讘讗讬讝讛 砖讬专爪讛 诪讻诇 诪拽讜诐 讙诇讜讬 讜讬讚讜注 诇驻谞讬讜 诪讬 讬讘讞专 讘讟讜讘 讜诪讬 讬诪讗住 讘讟讜讘 讻讚讻转讬讘 拽讜专讗 讛讚讜专讜转 诪专讗砖. 讜讚讜专 讜讚讜专 讜讚讜专砖讬讜 讜讚讜专 讜讚讜专 讜讞讻诪讬讜 讛讻诇 讛讜讚讬注 诇讗讚诐 诪专讗砖 讻诪讜 砖讚专砖讜 注诇 驻住讜拽 讝讛 住驻专 转讜诇讚讜转 讗讚诐. 讜爪专讬讱 诇讜诪专 砖讗祝 注诇 驻讬 砖讬讜讚注 讗讬谞讜 专讜爪讛 诇讛讻专讬讝 注诇讬讜 讙讝专讛 砖讬讙讝讜专 专砖注 诇讗砖讛 专砖注讛 砖诇讗 讬讟注讛 讗讚诐 诇讜诪专 讙讝专讛 讛讜讗 诪诇驻谞讬讜 诪讟讜讘 讜注讚 专注. 讛专讗"砖 讝"诇 讘驻讬专讜砖讬讜. 注讬讬谉 诪讛 砖讻转讜讘 讘诪讻讬诇转讗 驻专砖转 讘讗 驻讬"讜 讜注讬讬谉 诪讛 砖讻转讘讜 讛专诪讘"诐 讜讛专讗讘"讚 驻"讛 讚转砖讜讘讛 讜讛专讬讘"砖 住讬诪谉 拽讬"讟. 爪注讬专 讗讬"谉 : 


讛讗 讘讝讜讜讙 专讗砖讜谉 讛讗 讘讝讜讜讙 砖谞讬. 讜讝讜讜讙 砖谞讬 讻讙讜谉 讗诇诪讜谉 诇讗诇诪谞讛. 讗讘诇 讘讞讜专 砖谞砖讗 讗诇诪谞讛 讗讜 讗驻讻讗 讛讜讬 讻诪讜 讝讜讜讙 专讗砖讜谉. 讙讬诇讬讜谉 讜转讜住' 讛专讗"砖 讝"诇. 讘住讜祝 讙讬讟讬谉 讗讬转讗 讻讬 讛讗讬 诇讬砖谞讗 讻讗谉 讘讝讜讜讙 专讗砖讜谉 讜讻讜'. 讜注讬讬谉 诪讛 砖讻转讘 讛专"谉 住讜祝 驻专拽 砖谞讬 讚住谞讛讚专讬谉 (讚祝 讻讘 注"讗). 讜注讬讬谉 诪讛 砖讻转讘 讛驻专讬 讞讚砖 讘讗讘谉 讛注讝专 住讬诪谉 拽讬"讟 住讜祝 住"讘. 爪注讬专 讗讬"谉. 讜注讬讬谉 注讜讚 诪讛 砖讻转讘 诪"专 讛专讘 讘注诇 驻转讞 注讬谞讬诐 讛讬"讜. 讬驻"讛: 


注讚 讻讗谉 诇讗 驻诇讬讙讬 讗诇讗 讘拽讬谞讜讬 讜住转讬专讛. 拽讬谞讜讬 诇讗讜 讚讜拽讗 讚诇讗 驻诇讬讙讬 讗诇讗 讘住转讬专讛. 讜讬砖 诪驻专砖讬诐 诪砖讜诐 讚专' 讬讜住讬 讘专' 讬讛讜讚讛 驻诇讬讙 诇拽诪谉 讗转谞讗 讚诪转谞讬转讬谉 讜住讘专 讚讘拽讬谞讜讬 驻诇讬讙讬 讜讘住转讬专讛 诇讗 驻诇讬讙讬. 讜讛讻讬 拽讗诪专 讘讬谉 讗诇讬讘讗 讚转谞讗 讚诪转谞讬转讬谉 讜讘讬谉 讗诇讬讘讗 讚专' 讬讜住讬 讘专' 讬讛讜讚讛 诇讗 驻诇讬讙讬 讗诇讗 讘拽讬谞讜讬 讜住转讬专讛 讗讘诇 讘讟讜诪讗讛 诪讜讚讜 讚注讚 讗讞讚 诪讛讬诪谉. 讙讬诇讬讜谉. 讜讚讜讞拽 讛讜讗 诇驻专砖 讚拽讗诪专 注讚 讻讗谉 诇讗 驻诇讬讙讬 讗讚专' 讬讜住讬 讘专' 讬讛讜讚讛 讚驻诇讬讙 诇拽诪谉 讜诇驻讬专讜砖 讛拽讜谞讟专讬住 谞讬讞讗. 转讜住' 讛专讗"砖 讝"诇. 讜谞专讗讛 诇讬 诇驻专砖 讘拽讬谞讜讬 讜住转讬专讛 驻讬专讜砖 讘住转讬专讛 砖讗讞专 拽讬谞讜讬. 讜讛讜爪专讱 诇讛讝讻讬专 拽讬谞讜讬 诪砖讜诐 讚讘注讬 诇诪讬诪专 讗讘诇 讘讟讜诪讗讛 注讚 讗讞讚 诪讛讬诪谉 讚讛讜讗 讛讚讬谉 讚讛讜讬 讗讞专 拽讬谞讜讬 讜住转讬专讛. 讛专讗"砖 讝"诇 讘驻讬专讜砖讬讜. 


讗讘诇 讘讟讜诪讗讛 注讚 讗讞讚 诪讛讬诪谉. 转讬诪讛 诪谞讗 诇谉 讚住讘专讬 讘注讚 讗讞讚 诪讛讬诪谉 讚讬诇诪讗 诇讻讜诇讬 注诇诪讗 讘注讬谞谉 砖谞讬诐. 讜讬"诇 讚讗讜转谞谉 谞诪讬 拽住诪讬讱. 讜注讜讚 讬砖 诇讜诪专 讻讚驻专讬砖讬转 诪讚讛讝讻讬专 专' 讬讛讜砖注 讘讚讘专讬讜 拽讬谞讜讬 砖诇讗 讛讬讛 爪专讬讱 诇讗砖诪讜注讬谞谉 讚讚讜拽讗 拽讬谞讜讬 讜住转讬专讛 爪专讬讱 砖谞讬诐 讗讘诇 讘讟讜诪讗讛 注讚 讗讞专 住讙讬. 讛专讗"砖 讝"诇 讘驻讬专讜砖讬讜. 讜讻谉 讘转讜住' 讜讝讛 诇砖讜谞谉: 讜注讜讚 讗讜诪专 讛专讘 专' 讗诇讞谞谉 诪讚诇讗 拽转谞讬 专' 讬讛讜砖注 讗讜诪专 讗祝 诪砖拽讛 注诇 驻讬 砖谞讬诐 讗诇讗 拽讗诪专 (诪拽谞讗) 讜诪砖拽讛 诇讛 注诇 驻讬 砖谞讬诐 诪砖诪注 讚讚讜拽讗 住转讬专讛 讘注讬 砖谞讬诐 讗讘诇 讘讟讜诪讗讛 讘注讚 讗讞讚 住讙讬 讚讗讬 讛讜讛 讘注讬 讘讟讜诪讗讛 砖谞讬诐 讛讜讛 诇讬讛 诇诪讬诪专 讜讟讜诪讗讛 注诇 讬讚讬 砖谞讬诐 讻讬讜谉 讚讗讬讬专讬 讘注讚讬 住讜讟讛 :





诪讛专砖"讗 - 讞讬讚讜砖讬 讛诇讻讜转

讘驻讬专砖"讬 讘讚"讛 讛诪拽谞讗 讻讜' 讜讘诪转谞讬转讬谉 诪驻专砖 讻讬爪讚 诪拽谞讗 诇讛 讗讜诪专 诇讛 讗诇 转住转专讬 注诐 讻讜' 注讻"诇 讻爪"诇 诪驻讬专讜砖 讬砖谉 讜拽"诇:


讘讚"讛 讗讬谞讬 诪讬 讛讜讛 讝讬讜讜讙 诇驻讬 专砖注 讜讝讻讜转 讜讛讗 诪拽讜讚诐 讻讜' 注讻"诇 诇讗 讛讜讛 爪专讬讱 诇驻专砖 讛拽讜砖讬讗 讗诇驻谞讬 驻谞讬讜 讗讛讗 讚讗讬谉 诪讝讜讜讙讬谉 诇讜 诇讗讚诐 讗诇讗 诇驻讬 诪注砖讬讜 讗诇讗 讗诇驻谞讬讜 讗讛讗 讚拽砖讬谉 诇讝讜讜讙谉 讻拽专讬注转 讬诐 住讜祝 讜讻"讛 讛拽讜砖讬讗 讘住谞讛讚专讬谉 驻' 讻"讙 讚诇讗 诪讬讬转讬 讛转诐 讗诇讗 讛讛讬讗 讚拽砖讬谉 讻讜' 讜拽"诇:


转讜住驻讜转 讘讚"讛 讗讬讬讚讬 讚转谞讗 谞讚专讬诐 讻讜' 讜转讬诪讛 讗诪讗讬 诇讗 拽讘注讛 讗讙讘 谞讚专讬诐 讚讛讗 讘驻"讚 讚谞讝讬专 转谞讗 讻讜' 注讻"诇 专"诇 讚讘驻"讚 讚谞讝讬专 转谞讗 诪砖谞讬讜转 讟讜讘讗 讚诪讬讬专讬 讘谞讚专讬诐 讻讜' 讜讘诪讛专砖"诇 讛讙讬讛 讚讘驻"讚 讚谞讚专讬诐 转谞讗 讻讜' 讜讗讜诇讬 讗讬讝讛 转诇诪讬讚 讟讜注讛 讛讙讬讛 讻谉 讚诇讬转讗 讛讻讬 讘驻"讚 讚谞讚专讬诐 讗诇讗 讚讘驻"讚 讚谞讝讬专 讗讬转讗 讛讻讬 讙诐 讚讘专讬 讛转讜住' 讗讬谞谉 诪转驻专砖讬诐 诇驻讬 讛讙讛讛 讝讜 讜讗讬谉 诇讛讗专讬讱 讜讚讜"拽:





诪讛专砖"讗 - 讞讬讚讜砖讬 讗讙讚讜转

讙诪' 讗讬谉 诪讝讜讜讙讬谉 诇讜 诇讗讚诐 讗砖讛 讻讜' 砖谞讗' 讻讬 诇讗 讬谞讜讞 讜讙讜'. 谞专讗讛 讚讚专讬砖 诇讛 诪住讬驻讗 讚拽专讗 讚讗讬讬专讬 讘讝讬讜讜讙 讚讻转讬讘 诇诪注谉 诇讗 讬砖诇讞讜 讛爪讚讬拽讬诐 讘注讜诇转讛 讜讙讜' 诇驻讬 驻砖讜讟讜 讛"诇 诇诪讻转讘 讘注讜诇讛 讻驻讬专砖"讬 砖诐 讗讘诇 讛转讬"讜 诪讜专讛 注诇 讛谞拽讬讘讛 讙诐 诪诇转 讛讟讬讘讛 讘讛' 讛讬讗 诪讜专讛 讻谉 诇讜诪专 讚讛驻住讜拽讬诐 讗讬讬专讬 讘讝讬讜讜讙 讗讬砖 砖讬砖 谞讜砖讗 讗砖讛 砖讗讬谞讛 讛讙讜谞讛 诇讜 讘砖讘讬诇 诪诪讜谉 讜讗诪专 讻讬 讘讜讚讗讬 讛拽讘"讛 讛讝讚讜讜讙 诇讜 讗讜转讛 诇驻讬 诪注砖讬讜 讻讬 诇讗 讬谞讜讞 砖讘讟 讛专砖注 讜讙讜' 讚讛讬讬谞讜 讗砖讛 砖讛讬讗 诪砖讘讟 讜诪砖驻讞讛 砖讗讬谞讛 讛讙讜谞讛 注诇 讙讜专诇 讛爪讚讬拽讬诐 讛讛讙讜谞讬诐 讘讝讬讜讜讙 诇诪注谉 诇讗 讬砖诇讞讜 讛爪讚讬拽讬诐 讬讚讬讛诐 讘注讜诇转讛 讚讛讬讬谞讜 讘注讜诇讛 砖诇讛 诪爪讚 诪砖驻讞转讛 砖讗讬谞讛 讛讙讜谞讛 讜讗诪专 讗讘诇 讛拽讘"讛 诪讝讜讜讙 讛讟讬讘讛 讛' 诇讟讜讘讬诐 讚讛讬讬谞讜 讗砖讛 讟讜讘讛 诇讟讜讘讬诐 讜诇讬砖专讬诐 讚讛讬讬谞讜 讛讙讜谞讛 诇讛讙讜谉 讜讗诪专 砖讗诇 转转诪讛 讘讗诐 转专讗讛 诇驻讬 讚注转讱 砖讗讬砖 讟讜讘 讜讬砖专 谞讜砖讗 讗砖讛 砖讗讬谞讛 讛讙讜谞讛 讜注"讻 讗诪专 诇讟讜讘讬诐 讜诇讬砖专讬诐 讘诇讘讜转诐 讻讬 讛讗讚诐 专讜讗讛 诇注讬谞讬诐 讜讛' 讬专讗讛 诇诇讘讘 讜讘讜讚讗讬 讝讛 讛谞讜砖讗 砖讗讬谞讛 讛讙讜谞讛 诇讜 讙诐 讗诐 讛讜讗 讟讜讘 诇驻谞讬诐 讘诇讘讜 讜讚讗讬 讗讬谞讜 讟讜讘 讜讬砖专 讜讝"砖 讜讛诪讟讬诐 注拽诇拽诇讜转诐 讙诐 讘诇讘 讬讜诇讬讻诐 讛' 讗转 驻讜注诇讬 讗讜谉 诇讬砖讗 讗砖讛 砖讗讬谞讛 讛讙讜谞讛 诪讛诐 注"讚 砖讗诪专讜 讜讬诇讱 注砖讜 讗诇 讬砖诪注讗诇 诇讗 诇讞谞诐 讛诇讱 讝专讝讬专 讗爪诇 注讜专讘 讗诇讗 诪驻谞讬 砖讛讜讗 诪讬谞讜 讜诪住讬讬诐 砖诇讜诐 注诇 讬砖专讗诇 砖讬讛讬讜 讻诇诐 讛讙讜谞讬诐 讜讟讜讘讬诐 讜讗讝 讬讛讬讛 诇讛诐 砖诇讜诐 讻诪"砖 驻' 讬' 讬讜讞住讬谉 讗诐 专讗讬转 讘' 诪砖驻讞讜转 讛诪转讙专讜转 讝讜 讘讝讜 驻住讜诇 讬砖 讘讗' 诪讛谉 讜讗讬谉 诪谞讬讞讬谉 讗讜转谉 诇讬讚讘拽 讝讜 讘讝讜 讜讚讜"拽:


讜讘转讜住' 讘讚"讛 拽讜讚诐 讬爪讬专转 讛讜诇讚 谞专讗讛 诇专"讬 拽讜讚诐 讬爪讬专转 讛讝讻专 讘讬谉 讗诐 谞讜诇讚讛 讛谞拽讘讛 讘讬谉 讗诐 诇讗 谞讜诇讚讛 注讚讬讬谉 注讻"诇. 讬专讗讛 讚诪砖诪注 诇讛讜 讛讻讬 讚讘转 驻诇讜谞讬 诇驻诇讜谞讬 讚讜诪讬讗 讚讘讬转 讜砖讚讛 驻诇讜谞讬 诇驻诇讜谞讬 讚讘讬爪讬专转讜 转诇讬讗 诪讬诇转讗 讜诪讚拽讗诪专 谞诪讬 讘转 驻诇讜谞讬 诇驻诇讜谞讬 诪砖诪注 讚讘讛专讬讜谉 讛讝讻专 砖讛讜讗 讘注讜诇诐 (讜砖讬讬讱 诇讜诪专 注诇讬讜 驻诇讜谞讬) 转诇讬讗 诪讬诇转讗 讗祝 砖讛谞拽讘讛 讗讬谞讛 讘注讜诇诐 讚诇讗 砖讬讬讱 诇诪讬诪专 注诇讬讛 驻诇讜谞讬转 讗诇讗 讘转 砖转讛讬讛 诇驻诇讜谞讬 讚讗讘讬讛 讛讜讗 讘注讜诇诐 讜讗驻砖专 砖诇讝讛 讻讜讜谞讜 讘驻' 讛诪驻诇转 讝讻专 讝讛 讻专 谞拽讘讛 谞拽讬讬讛 讘讗讛 专"诇 砖讛讝讻专 谞讜诇讚 讘诪讝诇讜 讗讘诇 讛谞拽讘讛 谞拽讬讬讛 讘讗讛 讘诇讬 诪讝诇 讻讬 讻讘专 谞转诇讛 诪讝诇讛 讘讬爪讬专转 讛讝讻专 讝讜讙 砖诇讛 讜注讜讚 讻转讘谞讜 砖诐 驻讬专讜砖 讗讞专 注"砖:





讞讻诪转 砖诇诪讛

专砖"讬 讘讚"讛 讛诪拽谞讗 诇讗砖转讜 讜讻讜' 讗讜诪专 诇讛 讗诇 转住转专讬 讻讜' 谞"讘 讜诪讛 砖讗诪专 讘诪砖谞讛 讗诇 转讚讘专讬 注诐 驻诇讜谞讬 讜诇讗 讗诪专 讗诇 转住转专讬 讛讻诇 诪驻专砖 讘讙诪':


讘讚"讛 讗讬谞讬 诪讬 讻讜' 讚讗讬谉 讝讛 讘讬讚讬 砖诪讬诐 谞"讘 讗注"驻 砖讬砖 诇讜 讬讚讬注讛 讘诇讬 住驻拽 诪"诪 讘转 拽讜诇 讗讬谞讛 诪讻专讝转 讚讗"讻 讛讜讬 讛讻专讞 诇诪注砖讬讜 讜讚讜"拽:


转讜住' 讘讚"讛 讗讬讬讚讬 讻讜' 讚讛讗 讘驻专拽 专讘讬注讬 讚谞讝讬专 转谞讗 讻讜' 讻爪"诇:


讘讚"讛 讛诪拽谞讗 讜讻讜' 讜讛转诐 谞诪讬 讘驻"拽 讜讻讜' 谞"讘 驻讬' 讚讚讬讬拽 讘讻讜诇谉 诇砖讜谉 讚讬注讘讚:





专砖"砖

讘诪砖谞讛 谞讻谞住讛 注诪讜 诇讘讛"住 讜砖讛转讛 注诪讜 讻讜'. 讻爪"诇:



专砖"讬 讚"讛 讗住讜专讛 诇讘讬转讛. 砖诇砖讛 谞讟诪讗讛 讻讜' 讜拽谞讗 讗转 讗砖转讜 讜讛讬讗 谞讟诪讗讛. 讜讛讬转讛 讗诐 谞讟诪讗讛. 转讞转 讗讬砖讛 讜谞讟诪讗讛. 讻爪"诇 注讬' 诇拽诪谉 讘驻' 讻砖诐:



转讚"讛 讛诪拽谞讗 讚讬注讘讚. 讜讛讗 拽转谞讬 讘住讜祝 讗"注 讛讛讜诇讱 诇砖讞讜讟 讗"驻. 拽"诇 讚讛转诐 讜讚讗讬 讚讬注讘讚 讛讜讗 讚诇讻转讞诇讛 讛"诇 诇讘注专 讗转 讞诪爪讜 拽讜讚诐 讛讬诇讜讻讜:





讘谉 讬讛讜讬讚注

讗值讬谉 诪职讝址讜旨职讜讙执讬谉 诇讜止 诇职讗指讚指诐 讗执砖旨讈指讛 讗侄诇旨指讗 诇职驻执讬 诪址注植砖讉指讬讜, 砖讈侄谞旨侄讗直诪址专 "讻旨执讬 诇止讗 讬指谞讜旨讞址 砖讈值讘侄讟 讛指专侄砖讈址注 注址诇 讙旨讜止专址诇 讛址爪旨址讚旨执讬拽执讬诐". 谞专讗讛 诇讬 讘住"讚 讻讬谞讛 讛讘讬讗讛 讜讛转砖诪讬砖 砖诇 讗砖讛 讘砖诐 砖讈值讘侄讟 注诇 讚专讱 砖讗诪专讜 专讘讜转讬谞讜 讝讻专讜谞诐 诇讘专讻讛 (讬讘诪讜转 住讙.) 注诇 驻住讜拽 讗侄注直砖侄讉讛旨 诇旨讜止 注值讝侄专 讻职旨谞侄讙职讚旨讜止 (讘专讗砖讬转 讘, 讬讞) 讝讻讛 注讝专 诇讗 讝讻讛 讻谞讙讚讜 诪谞讙讚转讜, 讜讻谉 讛砖讘讟 驻注诐 讬讛讬讛 注讝专 诇讗讚诐 诇讛砖注谉 注诇讬讜 讜诇讛住诪讱 讘讜 讜讛讜讗 专讙诇 砖诇讬砖讬转 诇讝拽谞讬诐 讜转砖讬 讻讞 讜驻注诐 诪砖诪砖 诇讞讘讬讟讛 讜讛讻讗讛 砖讞讜讘讟讬诐 讜诪讻讬诐 讘讜 讜讗讝 谞拽专讗 砖讈值讘侄讟 讛指专侄砖讈址注 (转讛诇讬诐 拽讻讛, 讙) 讜讻谉 讛讘讬讗讛 讜讛转砖诪讬砖 讘讗砖讛 诇驻注诪讬诐 转讛讬讛 谞讙讚讬转 诇讘注诇讛 讜转拽专讗 砖讈值讘侄讟 讛指专侄砖讈址注 讜诇驻注诪讬诐 转讛讬讛 注讝专 讜谞拽专讗转 砖讈值讘侄讟 诪执讬砖讈讜止专.
讙诐 注讜讚 讬砖 诇讻谞讜转 讗讘专 讛转砖诪讬砖 砖诇 讛讝讻专 诇砖讘讟 讻讬 讻谉 讛讜讗 讘讗诪转 讻讬谞讜讬 讗讘专 讛转砖诪讬砖 砖诪讻讜谞讛 讘砖诐 砖讈值讘侄讟 讜讛讬讬谞讜 讛爪讚讬拽 讗讘专 讛转砖诪讬砖 砖诇讜 谞拽专讗 砖讈值讘侄讟 诪执讬砖讈讜止专 讘住讜讚 砖值讈讘侄讟 诪执讬砖止讈专 砖值讈讘侄讟 诪址诇职讻讜旨转侄讱指 (转讛诇讬诐 诪讛, 讝) 讜讛专砖注 砖诪讟诪讗 讗讘专 讛转砖诪讬砖 砖诇讜 谞拽专讗 砖讈值讘侄讟 讛指专侄砖讈址注.
讜讘讝讛 驻专砖转讬 诇止讗 讬指住讜旨专 砖值讈讘侄讟 诪执讬讛讜旨讚指讛 (讘专讗砖讬转 诪讟, 讬) 讻讬 砖讘讟 讻讬谞讜讬 诇讬住讜讚 砖诇 讛转驻讗专转 讜讬讛讜讚讗 讻讬谞讜讬 诇诪诇讻讜转 谞讜拽讘讗 拽讚讬砖讗. 讜讬讚讜注 诪讛 砖讗诪专讜 讘讝讜讛专 讛拽讚讜砖 (讝讛专 讞诇拽 讗' 拽讬讘.) 注诇 驻住讜拽 专址讙职诇值讬 讞植住执讬讚指讬讜 讬执砖职讈诪止专 (砖诪讜讗诇 讗 讘, 讟) 讚讗 讗转转讗, 讻讬 讛讗砖讛 诪讻讜谞讬转 讘砖诐 专侄讙侄诇, 讜讝讛讜 砖谞讗诪专 诇止讗 讬指谞讜旨讞址 砖讈值讘侄讟 讛指专侄砖讈址注 讛讜讗 讗讘专 讛转砖诪讬砖 砖诇 讛专砖注 注址诇 讙旨讜止专址诇 讛址爪旨址讚旨执讬拽执讬诐, 讙旨止专址诇 讘讛驻讜讱 讗转讜讜谉 专侄讙侄诇 专讜爪讛 诇讜诪专 讗砖讛 爪讚拽转 讛专讗讜讬讛 诇爪讚讬拽讬诐.
讜诇驻讬 驻砖讟 讛诪讗诪专 拽专讬 诇讝讜讜讙 讜谞砖讜讗讬谉 砖诇 讗讬砖 讜讗砖讛 讘砖诐 讙旨讜止专址诇 讛址爪旨址讚旨执讬拽执讬诐. 讜谞专讗讛 诇讬 讘住"讚 讛讟注诐 注诇 驻讬 诪讛 砖讻转讘 讛专讘 讘谞讬 讬砖砖讻专 (讞诇拽 讘' 讚祝 讟讝) 讘砖诐 诪讛专砖"讝 [诪讜专讬谞讜 讛专讘 砖谞讬讗讜专 讝诇诪谉 诪诇讗讚讬] 讝"诇 讛讟注诐 砖诪讙专讬诇 讛讻讛谉 讘讬讜诐 讛讻讬驻讜专讬诐 注诇 砖谞讬 讛砖注讬专讬诐 讙讜专诇讜转, 讻讬 讛讙讜专诇 转诇讜讬 讘专爪讜谉 讛注诇讬讜谉 讜诪讜专讛 注诇 讘讞讬谞转 讛专爪讜谉 注讬讬谉 砖诐. 讜讝讜讜讙 讗讬砖 讜讗砖讛 转诇讜讬 讘专爪讜谉 讛注诇讬讜谉 讚讻转讬讘 (诪砖诇讬 讬讞, 讻讘) 诪指爪指讗 讗执砖指旨讈讛 诪指爪指讗 讟讜止讘 讜址讬指旨驻侄拽 专指爪讜止谉 诪值讛殖' 诇讻谉 诪讻谞讛 讛讝讜讜讙 讜讛谞砖讜讗讬谉 砖诇 讗讬砖 讜讗砖讛 讘砖诐 讙旨讜止专址诇 讛址爪旨址讚旨执讬拽执讬诐 砖讝讛 转诇讜讬 讘专爪讜谉 讻诪讜 讛讙讜专诇.



讜职拽指砖讈执讬谉 诇职讝址讜旨职讜讙指谉 讻旨执拽职专执讬注址转 讬址诐 住讜旨祝, 砖讈侄谞旨侄讗直诪址专 (转讛诇讬诐 住讞, 讝) "讗直诇止拽执讬诐 诪讜止砖讈执讬讘 讬职讞执讬讚执讬诐 讘旨址讬职转指讛 诪讜止爪执讬讗 讗植住执讬专执讬诐 讘旨址讻旨讜止砖指专讜止转". 谞专讗讛 诇讬 讘住"讚 讚诪讬讜谉 讛拽讜砖讬 讛讝讛 讚诪讚诪讛讜 诇拽讜砖讬 拽专讬注转 讬诐 住讜祝 讛讜讗 注诇 驻讬 专讘讬谞讜 讛讗专"讬 讝诇讛"讛 [讝讻专讜谞讜 诇讞讬讬 讛注讜诇诐 讛讘讗] 讘砖注专 讛讙诇讙讜诇讬诐 讜讝讛 诇砖讜谞讜: 讚注 讻讬 讛谞讛 专讘讜转谞讜 讝"诇 讗诪专讜 讘驻专拽 拽诪讗 讚住讜讟讛 注诇 驻住讜拽 '诪讜止砖讈执讬讘 讬职讞执讬讚执讬诐 讘旨址讬职转指讛' 砖讬砖 讝讜讜讙 专讗砖讜谉 讜砖谞讬 讜诪讛 砖讗诪专讜 '拽砖讛 诇讝讜讜讙诐 讻拽专讬注转 讬诐 住讜祝' 讗讬讬专讬 讘讝讜讜讙 砖谞讬 讚讗讬谉 讛讘谞转 讝讜讜讙 专讗砖讜谉 讜砖谞讬 讻驻砖讜讟讜 讚讛讗 讬砖 讻诪讛 讝讜讜讙讬诐 砖谞讬讬诐 砖讛诐 讟讜讘讬诐 诪谉 讛专讗砖谞讬诐 讜讻讗砖专 转专讗讛 讻谉 诪注砖讬诐 讘讻诇 讬讜诐, 讗讘诇 讘讬讗讜专 讛注谞讬谉 讚注 讻讬 讻讗砖专 讛讗讚诐 讛讜讗 讞讚砖, 专讜爪讛 诇讜诪专 讻讬 讗讝 讛讜讗 驻注诐 讛专讗砖谞讛 砖讘讗 讘注讜诇诐 讛讝讛 讚讗讝 讘转 讝讜讙讜 谞讜诇讚讛 注诪讜 讻谞讜讚注 讛谞讛 讻砖讬讙讬注 讝诪谉 诇拽讬讞转讜 讗讜转讛 诪讝讚诪谞转 诇讜 讻专讙注 讘诇讬 砖讜诐 讟讜专讞 讻诇诇!
讜讗诪谞诐 讗诐 讝讛 讛讗讬砖 讞讟讗 讗讬讝讛 讞讟讗 讜讛讜爪专讱 诇讛转讙诇讙诇 讘住讬讘转讜 讗诇讗 砖讛讜讗 诪讗讜转诐 砖讻转讜讘 讘讛诐 讜职讬指爪职讗指讛 讗执砖职讈转旨讜止 注执诪旨讜止 (砖诪讜转 讻讗, 讙) 讻谞讝讻专 讘住讘讗 讚诪砖驻讟讬诐 砖诪讙诇讙诇讬诐 讙诐 讘转 讝讜讙讜 砖转讞讝讜专 诇讛转讙诇讙诇 诇讟讜讘转讜, 讛谞讛 讛讗讚诐 讛讝讛 讻砖讬讙讬注 讝诪谉 诇拽讬讞转讜 讗讜转讛 讗讬谞讛 诪讝讚诪谞转 诇讜 讻专讙注 讗诇讗 讗讞专 讟讜专讞 讙讚讜诇 诇驻讬 砖讻讬讜谉 砖谞转讙诇讙诇 注诇 住讬讘转 注讜谉 讬砖 诪拽讟专讙讬诐 注诇讬讜 诇诪注诇讛 讜专讜爪讬诐 诇诪谞讜注 讗讜转讛 诪诪谞讜 讜诪讻谞讬住讬诐 讘讬谞讬讛诐 拽讟讟讜转 讜注诇 讝讛 谞讗诪专 '拽砖讛 诇讝讜讜讙诐 讻拽专讬注转 讬诐 住讜祝' 讜讝讛讜 讛谞拽专讗 讝讜讜讙 砖谞讬 专讜爪讛 诇讜诪专 砖讛讬讗 讘转 讝讜讙讜 讛讗诪讬转讬转 讗诇讗 砖讻讘专 谞讝讚诪谞讛 诇讜 驻注诐 讗讞专转 讘转讞诇讛 讜注转讛 讘讝讛 讛讙诇讙讜诇 谞拽专讗 讝讜讜讙 砖谞讬 讻讬 讗砖讛 讝讜 讛讬讗 注爪诪讛 讛讗砖讛 讛专讗砖谞讛 讗讘诇 讛讝讜讜讙 讛讜讗 砖谞讬 讜诇讻谉 诇讗 讗诪专讜 讝讜讜讙 砖谞讬转 讗诇讗 砖谞讬 讚讞讜讝专 讗诇 讛讝讜讜讙 讜诇讗 讗诇 讛讗砖讛 讜讻讜' 注讬讬谉 砖诐.
谞诪爪讗 讘讝讛 讝讜讜讙 砖谞讬 讚谞拽讬讟 诪爪讚 讛谞驻砖 讛讬讗 讙讚讜诇讛 诪诪谞讜 讻讬 讛讬讗 诇讗 讛讬转讛 爪专讬讻讛 诇讛转讙诇讙诇 砖讻讘专 谞转拽谞讛 讘讘讬讗讛 专讗砖讜谞讛 讜讛讜讗 爪专讬讱 诇讙诇讙讜诇 讻讬 讞讟讗 讘讘讬讗讛 专讗砖谞讛 讗讱 诪爪讚 讛讙讜祝 讛讜讗 讙讚讜诇 诪诪谞讛 讻讬 讛讜讗 讘注诇讛 讜讛讜讗 讛讝谉 讜诪驻专谞住 讗讜转讛 讜讛讬讗 爪专讬讻讛 讗诇讬讜 讜诪讞诪转 讛驻讻讬讜转 讝讜 谞注砖讛 讛拽讜砖讬 讘讝讜讜讙 讝讛 讻讬 讘讛讬讜转讛 诪爪讚 讛谞驻砖 讙讚讜诇讛 诪诪谞讜 讬拽讟专讙讜 讛诪拽讟专讙讬诐 讘讗讜诪专诐 讗讬谉 讝讛 专讗讜讬 砖转谞砖讗 诇讜 讝讗转 砖讛讬讗 诪转讜拽谞转 讜讻讬讜爪讗 讘讝讛 讛拽讜砖讬 讛讬讛 拽讜砖讬 拽专讬注转 讬诐 住讜祝 讚讗诪专讜 专讘讜转讬谞讜 讝讻专讜谞诐 诇讘专讻讛 (砖诪讜转 专讘讛 讻讗, 讜) 砖专 讛讬诐 诇讗 拽讘诇 砖讬拽专注 讻讬 讗诪专 诇诪砖讛 专讘讬谞讜 注"讛 讛讬诐 讙讚讜诇 诪诪讱 砖讗转讛 谞讘专讗转 讘砖砖讬 讜讛讬诐 讘砖谞讬, 讗讱 讘讗诪转 讬转专讜谉 讝讛 砖讬砖 诇讬诐 讛讜讗 专拽 诪爪讚 讛讙讜祝 讗讘诇 诪爪讚 讛谞驻砖讜转 诪砖讛 专讘讬谞讜 注"讛 讛讜讗 讙讚讜诇 讘讬讜转专 讻讬 谞驻砖讜转 讬砖专讗诇 谞讘专讗讜 拽讜讚诐 讘专讬讗转 讛注讜诇诐 讛讝讛 讻讜诇讜 讜诇讻谉 讚讬诪讛 拽讜砖讬 讚讝讜讜讙 砖谞讬 诇拽讜砖讬 拽专讬注转 讬诐 住讜祝.
讜诪讛 砖讗诪专 讛讻转讜讘 注诇 讝讛 诪讜止砖讈执讬讘 讬职讞执讬讚执讬诐 讘旨址讬职转指讛 讜诇讗 讗诪专 '讘讬转' 专诪讝 讘讝讛 讚讗讬砖 讜讗砖讛 砖讝讻讜 砖诐 讬志讛 讘讬谞讬讛诐 (住讜讟讛 讬讝.) 讜诇讻谉 专诪讝 注诇 讝讜讜讙诐 讘转讬讘转 '讘讬转讛' 砖讛讜讗 讗讜转讬讜转 '讘转 讬志讛' 专讜爪讛 诇讜诪专 诪爪讜转 讛讝讜讜讙 讛讬讗 讘转 讬志讛 砖讘讜 谞砖诇诐 砖诐 讬志讛 讘讬谉 讗讬砖 讜讗砖转讜. 讜拽专讗诐 讬职讞执讬讚执讬诐 讻讬 转讞讬诇转诐 注讜诪讚讬诐 讬讞讬讚讬诐 讝讛 讬讜砖讘 讬讞讬讚 讘讘讬转 讗讘讬讜 讜讝讜 讬讜砖讘转 讬讞讬讚讛 讘讘讬转 讗讘讬讛. 讜讛讗 讚谞拽讬讟 讘讝讛 砖诐 讗直诇止拽执讬诐 讜诇讗 砖诐 讛讜讬志讛 讻讬 讗诇拽讬诐 讙讬诪讟专讬讗 驻"讜 [86] 砖讛讜讗 专讗砖讬 转讬讘讜转 驻职旨专讜旨 讜旨专职讘讜旨 (讘专讗砖讬转 讗, 讻讞), 驻专讬讛 讜专讘讬讛 砖讝讗转 讛诪爪讜讛 砖诇 驻专讬讛 讜专讘讬讛 转诇讜讬讛 讘讝讜讜讙 讗讬砖 讜讗砖讛.



讘旨址转 驻旨职诇讜止谞执讬 诇执驻职诇讜止谞执讬. 诪拽砖讬诐 诇诪讛 诇讗 讗诪专讛: 驻旨职诇讜止谞执讬 诇职讘址转 驻旨职诇讜止谞执讬? 讜谞专讗讛 诇讬 讘住"讚 注诇 驻讬 诪讛 砖讻转讜讘 讘住驻专 讻讜讻讘 诪讬注拽讘 讘讛驻讟专转 诪住注讬 注诇 诪讗诪专 讜址讗植讘指专植讻指讛 诪职讘指专职讻侄讬讱指 讜旨诪职拽址诇侄旨诇职讱指 讗指讗止专 (讘专讗砖讬转 讬讘, 讙) 讚讛讻转讜讘 诪讛驻讱 讛住讚专 讚讗爪诇 讛讘专讻讛 讛讝讻讬专 讛砖诐 讬转讘专讱 讗转 驻注讜诇转 注爪诪讜 转讞诇讛 讜讗讞专 讻讱 讛讝讻讬专 讗转 讛诪讘专讻讬诐 讚讗诪专 诇讜 '讜讗讘专讻讛 讗转 诪讘专讻讬讱' 讜讘拽诇诇讛 讛讝讻讬专 讛诪拽诇诇讬诐 转讞讬诇讛 讜讗讞专 讻讱 讛讝讻讬专 讛驻讜注诇 讛讬讜爪讗 诪讗转讜 讬转讘专讱 讚讗诪专 '讜诪拽诇诇讱 讗讗讜专' 讜诇讗 讗诪专 讗讗讜专 讗转 诪拽诇诇讱?
讜驻讬专砖 砖诐 讻讬 讻诇诇 讛注谞讬谉 讛讜讗 讘讞讜拽讬 讛讛讙讬讜谉 诇讛拽讚讬诐 转诪讬讚 讛住讬讘讛 诇诪住讜讘讘 讜讛谞讛 讘讛砖驻注转 讛讟讜讘讛 讛拽讚讜砖 讘专讜讱 讛讜讗 讛讜讗 讘注诇 讛住讬讘讛 讻讬 讛讜讗 诪讟讬讘 专拽 诪爪讚 讛讬讜转 讞驻爪讜 诇讛讟讬讘 讜讘讛驻讱 讗爪诇 讛专注讛 讛讗讚诐 讛讜讗 讘注诇 讛住讬讘讛 讻讬 讛讜讗 讛诪住讘讘 诇注爪诪讜 讗转 讛专注讛 诇讻谉 讬驻讛 讗诪专 讛讻转讜讘 注诇 讛住讚专 讜址讗植讘指专植讻指讛 诪职讘指专职讻侄讬讱指 砖讛拽讚讬诐 讛讻转讜讘 诇讛拽讚讜砖 讘专讜讱 讛讜讗 转讞诇讛 讗爪诇 讛讟讜讘讛 讗讱 讗爪诇 讛专注讛 讗诪专 讜旨诪职拽址诇侄旨诇职讱指 讗指讗止专 讻讬 讛诪拽诇诇 讛讜讗 讛讙讜专诐 诇注爪诪讜 讗转 诪讗专转讜 讻讬 诪驻谞讬 砖拽诇诇 诇讻谉 讬讗讜专 注转讛 谞诪爪讗 讛讜讗 注爪诪讜 住讬讘讘 讗转 专注转讜.
讜讘讝讛 驻讬专砖 诪讗诪专 专讘讜转谞讜 讝"诇 (讘诪讚讘专 专讘讛 讘, 讟讝) 讗诪专 专讘讬 讬爪讞拽 讗诪专 讛拽讚讜砖 讘专讜讱 讛讜讗 诇讬砖专讗诇 讗谞讬 专讗砖讜谉 诇讟讜讘讛 讜讗讞专讜谉 诇专注讛 专讗砖讜谉 诇讟讜讘讛 (讛讜砖注 讘, 讻讛) '讜职讗指诪址专职转执旨讬 诇职诇止讗 注址诪执旨讬 注址诪执旨讬 讗址转指旨讛' 讜讗讞专 讻讱 '讜职讛讜旨讗 讬止讗诪址专 讗直诇止拽指讬' 讗讘诇 讘专注讛 讗诪专 转讞诇讛 (讛讜砖注 讗, 讟) '讻执旨讬 讗址转侄旨诐 诇止讗 注址诪执旨讬' 讜讗讞专 讻讱 讗诪专 '讜职讗指谞止讻执讬 诇止讗 讗侄讛职讬侄讛 诇指讻侄诐' 讜讛讜讗 诪讘讜讗专 讛讬讟讘 注诇 驻讬 讛讗诪讜专 注讬讬谉 砖诐.
讜讛谞讛 讬讚讜注 诪讛 砖讗诪专讜 讘讙诪专讗 (讻转讜讘讜转 谞讟:) 转谞讬 专讘讬 讞讬讬讗 讗讬谉 讗砖讛 讗诇讗 诇讘谞讬诐, 讻诇讜诪专 讗诐 诇讗 讘砖讘讬诇 砖转讜诇讬讚 讘谞讬诐 诇讗 讛讬转讛 讛讗砖讛 谞讘专讗转 讻讬 诇讗 谞讘专讗讛 讗诇讗 专拽 诇爪讜专讱 讝讛 砖转谞砖讗 诇讗讬砖 讜转讜诇讬讚 诪诪谞讜 讘谞讬诐 讜讻谉 讛讜讗 讗讜诪专 诇止讗 讟讜止讘 讛直讬讜止转 讛指讗指讚指诐 诇职讘址讚旨讜止 讗侄注直砖侄讉讛旨 诇旨讜止 注值讝侄专 讻职旨谞侄讙职讚旨讜止 (讘专讗砖讬转 讘, 讬讞)
谞诪爪讗 讛讗砖讛 讛讬讗 住讬讘讛 诇谞砖讜讗讬谉 砖讬砖讗谞讛 讛讗讬砖 讻讚讬 砖讬讜诇讬讚 诪诪谞讛 讘谞讜转 砖讗诐 诇讗 讛讬讛 讬讜爪讗 诪诪谞讛 讘谞讬诐 诇讗 讛讬讛 讛讗讬砖 谞讜砖讗 讗讜转讛 讜诪讗讞专 讻讬 讘讞讜拽讬 讛讛讙讬讜谉 讛讜讗 诇讛拽讚讬诐 讛住讬讘讛 诇诪住讜讘讘 诇讻谉 讘转 拽讜诇 诪讻专讝转 讘旨址转 驻旨职诇讜止谞执讬 诇执驻职诇讜止谞执讬 讻讬 讘转 驻诇讜谞讬 诇讛讬讜转讛 专讗讜讬讛 诇讘谞讬诐 诇讻谉 诪讝讚讜讜讙转 诇驻诇讜谞讬 讻讚讬 砖讬讜诇讬讚 诪诪谞讛 讘谞讬诐.
讜讘讝讛 讬讜讘谉 讘住"讚 讛讻转讜讘 谞职拽值讘指讛 转职旨住讜止讘值讘 讙指旨讘侄专 (讬专诪讬讛 诇讗, 讻讗) 讻诇讜诪专 讛讬讗 讛住讬讘讛 诇讛讚讘拽 讘讙讘专 讜讛讬讬谞讜 转职旨住讜止讘值讘 诇砖讜谉 住讬讘讛. 讜注讜讚 谞专讗讛 诇讬 转职旨住讜止讘值讘 讙' 讘旨址专, 讻讬 诇讚注转 讘讬转 砖诪讗讬 讞讬讜讘 驻专讬讛 讜专讘讬讛 讘' 讝讻专讬诐 讜谞拽讘讛 讗讞转 (讬讘诪讜转 住讘.) 谞诪爪讗 讛诐 讙' 讘谞讬诐 讜讻讬讜谉 讚讗讬谉 讗砖讛 讗诇讗 诇讘谞讬诐 砖讛讜讗 砖诐 讻讜诇诇 讝讻专讬诐 讜谞拽讘讜转 谞诪爪讗 讛讬讗 住讬讘讛 诇驻专讬讛 讜专讘讬讛 砖讛讬讗 诇讬讚讛 砖诇 讙' 讘专.
讜注讜讚 谞专讗讛 诇讬 讘住"讚 拽讜砖讬讗 讛谞讝讻专 砖讘讗讛 讘转 拽讜诇 诇诇诪讚谞讜 诪讜住专 讛砖讻诇 砖转讛讬讛 讛谞拽讘讛 讟驻讬诇讛 诇讝讻专 讜诇讗 转转讙讚诇 讜转转谞砖讗 注诇讬讜 讜诇讻谉 讗诪专讛 诇砖讜谉 讝讛 诇转诇讜转 讛谞拽讘讛 讘讝讻专 讜诇讗 讗诪专讛 驻旨职诇讜止谞执讬 诇职讘址转 驻旨职诇讜止谞执讬. 讜讘讝讛 讬讜讘谉 诪讗诪专 专讘讜转谞讜 讝"诇 (讘讘讗 讘转专讗 拽诪讗.) 讘转 讘转讞诇讛 住讬诪谉 讬驻讛 诇讘谞讬诐, 驻讬专讜砖 诪诪讛 讚谞拽讟讛 讘转 拽讜诇 讘转 讘转讞诇讛 砖讗诪专讛 讘旨址转 驻旨职诇讜止谞执讬 诇执驻职诇讜止谞执讬 讜诇讗 谞拽讟讛 讛讘谉 讘转讞诇讛 砖诇讗 讗诪专讛 驻旨职诇讜止谞执讬 诇职讘址转 驻旨职诇讜止谞执讬 讛谞讛 讘讝讛 讛诇砖讜谉 讚谞拽讟讛 讘转 拽讜诇 讬砖 住讬诪谉 讬驻讛 诇讘谞讬诐 讛讝讻专讬诐 讻讬 诪讝讛 讗谞讜 诇诪讬讚讬谉 砖讛讘谞讜转 讬讛讬讜 讟驻诇讬诐 诇讘谞讬诐 讛讝讻专讬诐 讜诇讗 诇讛驻讱!
讗讜 谞专讗讛 诇讬 讘住"讚 注诇 驻讬 诪讛 砖讗诪专 讘住鈥溩� 讘住讛"拽 讗址讚旨侄专侄转 讗值诇执讬旨指讛讜旨 讘讛驻讟专讛 砖诇 驻专砖转 讜讬诇讱 讘驻住讜拽 转执旨转值旨谉 讗直诪侄转 诇职讬址注植拽止讘 (诪讬讻讛 讝, 讻) 讚讗诪专讜 专讘讜转讬谞讜 讝讻专讜谞诐 诇讘专讻讛 讬砖 讛讗讬砖 诪讞讝专 注诇 讘转 讝讜讙讜 砖讛讜诇讱 讗爪诇讛 诇讬砖讗 讗讜转讛 讜讻诪讜 砖诪爪讬谞讜 讘讬注拽讘 讗讘讬谞讜 注"讛 讜讬砖 讘转 讝讜讙讜 讛讜诇讻转 讗爪诇讜 诇讬砖讗 讗讜转讛 讜讻诪讜 砖诪爪讬谞讜 讘讬爪讞拽 讗讘讬谞讜 注"讛. 讜讬讚讜注 砖讬砖 诇讬砖专讗诇 注诐 讛拽讚讜砖 讘专讜讱 讛讜讗 讚讬谉 讗砖讛 讜讘注诇讛 讜讛讜讗 讬转讘专讱 讗诪专 砖讈讜旨讘讜旨 讗值诇址讬 讜职讗指砖讈讜旨讘指讛 讗植诇值讬讻侄诐 (诪诇讗讻讬 讙, 讝) 砖转驻住 讛砖讬讟讛 讻讬爪讞拽 讗讘讬谞讜 注"讛 讜讬砖专讗诇 讗讜诪专讬诐 讛植砖执讈讬讘值谞讜旨 讛殖' 讗值诇侄讬讱指 讜职谞指砖讈讜旨讘指讛 (讗讬讻讛 讛, 讻讗) 讚转驻住讬 讛砖讬讟讛 讻讬注拽讘 讗讘讬谞讜 注"讛. 讜诇讻谉 诪讘拽砖讬诐 转执旨转值旨谉 讗直诪侄转 诇职讬址注植拽止讘 注讬讬谉 砖诐. 讜诇讻谉 讻讗谉 讗讜诪专转 讘转 拽讜诇 讘旨址转 驻旨职诇讜止谞执讬 诇执驻职诇讜止谞执讬 讚转讜驻住转 讛砖讬讟讛 讻讬爪讞拽 讗讘讬谞讜 注"讛 砖转讛讬讛 诪讞讝专转 讜讛讜诇讻转 讗爪诇 讛讝讻专 诇讬谞砖讗 诇讜.
讜讘谞讬 讬讚讬讚讬 讻讘讜讚 讛专讘 讬注拽讘 谞专"讜 转讬专抓 注诇 驻讬 诪讛 砖讗诪专 专讘讬谞讜 讛讗专"讬 讝"诇 讚讛谞拽讘讜转 砖讜专砖诐 讘讙讘讜专讜转 讜讛讝讻专讬诐 讘讞住讚讬诐 讜讘讘专讬讗转 讛注讜诇诪讜转 诇诪注诇讛 讬爪讗讜 讛讙讘讜专讜转 拽讜讚诐 砖讬爪讗讜 讛讞住讚讬诐 讜讘讝讛 谞讬讞讗 砖讛拽讚讬诐 讛谞拽讘讛 诇讝讻专 砖讗讜诪专转 讘旨址转 驻旨职诇讜止谞执讬 诇执驻职诇讜止谞执讬 讜讗讬谞讛 讗讜诪专转 驻旨职诇讜止谞执讬 诇职讘址转 驻旨职诇讜止谞执讬 注讚 讻讗谉 讚讘专讬讜 谞专"讜.
讜讛谞讛 诪拽砖讬诐 诇诪讛 讘讝讻专 诪讝讻讬专 砖诪讜 讜讘谞拽讘讛 诇讗 讛讝讻讬专 砖诪讛? 讜谞专讗讛 诇讬 讘住"讚 讚讛谞拽讘讛 讛讬讗 讚讬谉 讜讛讝讻专 专讞诪讬诐 讜诇讻谉 讻讜讞讜转 讛讚讬谉 谞讗讞讝讬诐 讘谞拽讘讛 讬讜转专 诪谉 讛讝讻专 讜诇讻谉 讛诪讝讬拽讬谉 讜讛砖讚讬诐 谞讚讘拽讬诐 讘谞拽讘讛 讬讜转专 讻讬讚讜注 讜注诇 讻谉 诇讗 讛讝讻讬专讛 砖诪讛 讻讚讬 砖诇讗 讬讛讬讜 讛诪讝讬拽讬谉 讜讛砖讚讬诐 讗砖专 讬砖诪注讜谉 讚讘专讬 讘转 拽讜诇 诪讻讬专讬诐 讘讛 讜讬转注讜专专讜 诇专讚讜祝 诇讛讚讘拽 讘讛 诪讛 砖讗讬谉 讻谉 讘讝讻专 讗讬谉 讞砖砖 驻谉 讘讛讝讻专转 砖诪讜 讬转注讜专专讜 讜讬专讚驻讜 诇讛讚讘拽 讘讜.
讜注讜讚 谞专讗讛 诇讬 讘住"讚 讚讛谞拽讘讛 讘转讞讬诇转讛 讘讟讬诇讛 讛讬讛 诇讙讘讬 讗讘讬讛 砖讗讬谉 诇讛 专砖讜转 注诇 注爪诪讛 砖诇讗 转讜讻诇 诇拽讚砖 注爪诪讛 讜专拽 讗讘讬讛 讬讻讜诇 诇拽讚砖讛 诇讻谉 诪讝讻专转 讗讜转讛 注诇 砖诐 讗讘讬讛 讻讬 讛讜讗 讛注讬拽专 砖诇讛 讜讘讬讚讜 转诇讜讬讛 讗讘诇 讛讝讻专 诪转讞讬诇转讜 讗讬谞讜 讘讟诇 诇讙讘讬 讗讘讬讜 讚讗讬谉 讗讘讬讜 讬讻讜诇 诇拽讚砖 诇讜 讗砖讛 讜讗讬谉 诇讜 专砖讜转 注诇讬讜 讜诇讻谉 诪讝讻专转讜 讘砖诪讜.
讜注讜讚 转专爪转讬 讚专讱 讛诇爪讛 讚讛谞拽讘讛 讻诇 谞讚讜谞讬讬讛 砖诇讛 讜爪讜专讻讬 谞砖讜讗讬讛 讛讜讗 诪讗讘讬讛 讜诇讻谉 转讻讘讚谞讜 讘转 拽讜诇 讘讚讘专 讝讛 砖诇 讛谞砖讜讗讬谉 诇讛讝讻讬专 讗转 讘转讜 注诇 砖诪讜 讻讬 诇讜诇讬 讛讜讗 讗讬讱 讛讬转讛 谞砖讗转 讻讬讜谉 讚讛讬讗 '诇讬转 诇讛 诪讙专诪讛 讻诇讜诐' 讗讘诇 讛讝讻专 讗讬谞讜 爪专讬讱 诇转转 诪注讜转 诇讗砖讛 注讚 砖讬拽讞谞讛 讜注诇 讛专讜讘 讗讬谞诐 诪讘讬讗讬诐 诪注讜转 诪讝讜诪谞讬诐 诇爪讜专讱 讛谞砖讜讗讬谉 讗诇讗 讗讚专讘讛 讛讝讻专讬诐 讛诐 谞注讝专讬诐 诪谉 讛讘谞讜转 砖诇讜拽讞讬诐 讘注转 讛谞砖讜讗讬谉 诪注讜转 讘注讬谉 诪谉 讗讘讬 讛讻诇讛 诇讻讱 诇讗 转诇转讛 讘转 拽讜诇 讗转 讛讘谉 讘讗讘讬讜 讗诇讗 拽专讗转讜 讘砖诪讜.
讜讘谞讬 讬讚讬讚讬 讻讘讜讚 讛专讘 讬注拽讘 谞专"讜 转讬专抓 讚诇讗讜 讗讜专讞 讗专注讗 砖转讝讻讬专 讘转 拽讜诇 砖诐 讛谞拽讘讛 讜诇讻谉 讛注诇讬诪讛 砖诪讛 讜讝讻专讛 讗讜转讛 注诇 砖诐 讗讘讬讛.



讘旨址转 驻旨职诇讜止谞执讬 诇执驻职诇讜止谞执讬, 砖讉职讚值讛 驻旨职诇讜止谞执讬 诇执驻职诇讜止谞执讬. 讛拽砖讛 讛专讘 讘注诇 注讬谉 讬注拽讘 讝"诇 讚讗诪专讬谞谉 讘注诇诪讗 砖讛讚专讱 讗专抓 讛讜讗 诇讛驻讱 诪转讞诇讛 讬讟注 讗讚诐 讻专诐 讜讗讞专 讻讱 讬讘谞讛 讘讬转 讜讗讞专 讻讱 讬砖讗 讗砖讛 (诇拽诪谉 诪讚.) 讜诇诪讛 讻讗谉 诪拽讚讬诐 讘转 拽讜诇 讗砖讛 诇讘讬转 讜诇砖讚讛? 注讬讬谉 砖诐.
讜谞专讗讛 诇讬 讘住"讚 讚讘讗讛 诇诇诪讚 诪讜住专 诇讘谞讬 讗讚诐 砖讬讙讬注讜 诇砖诇讜砖讬诐 砖谞讛 讜讬讜转专 讜讗讬谉 谞讜砖讗讬诐 讗砖讛 讘讗讜诪专诐 注讚 砖讬诪爪讗 诇讜 拽专谉 诇讛转驻专谞住 讘讜 讜讘讬转 诇讚讜专 讘讜, 诇讻讱 讛拽讚讬诪讛 讛讗砖讛 诇讘讬转 砖讛讜讗 诪拽讜诐 讚讬专讛 讜诇砖讚讛 砖讛讜讗 诪拽讜诐 讛驻专谞住讛. 讜诪讛 砖讗诪专 讚专讱 讗专抓 砖讬讟注 讻专诐 讜讬讘谞讛 讘讬转 讜讗讞专 讻讱 讬砖讗 讗砖讛, 讛讬讬谞讜 讘讛讬讜转 诇职讗值诇 讬指讚讜止 诇注砖讜转 讗转 讻讜诇诐 砖爪专讬讱 诇讛拽讚讬诐 讝讛 讘讝讛 讻驻讬 讛住讚专 讛讛讜讗 讜诇讗 讗讬讬专讬 砖讬讛讬讛 讟讜专讞 讘注住拽 诪砖讗 讜诪转谉 讜讻讬讜爪讗 注讚 砖讬专讜讬讞 讛专讘讛 砖讬讜讻诇 诇讛讬讜转 谞讜讟注 讻专诐 诪谉 讛专讬讜讞 讻讚讬 诇讛转驻专谞住 讘讜 讜诇讘谞讜转 诇讜 讘讬转 讚讬专讛 讻讚讬 诇讬砖讘 讘讜 讜讬砖讗专 讙讚讜诇 讘诇讗 讗砖讛.
讜讘谞讬 讬讚讬讚讬 讻讘讜讚 讛专讘 讬注拽讘 谞专"讜 转讬专抓 讚讻讗谉 谞拽讟讗 讗砖讛 讘转讞诇讛 诪砖讜诐 讚谞砖讜讗讬 讗砖讛 砖讬讬讱 讘讻讜诇讬 注诇诪讗 讗讱 砖讚讛 讜讘讬转 诇讗 砖讬讬讻讬 讘讻讜诇讬 注诇诪讗 讻讬 讬砖 砖讗讬谉 诇讛诐 诪讝诇 诇拽谞讜转 讘讬转 讗讜 砖讚讛 讻诇诇 讻诇 讬诪讬讛诐 讜讬砖 谞诪讬 砖讬砖 诇讛诐 讘讬转 讜砖讚讛 讘讬专讜砖讛 诪谉 讗讘讜转诐 讜讗讬谉 拽讜谞讬诐 讛诐 诇注爪诪诐 讻诇讜诐 注讚 讻讗谉 讚讘专讬讜 谞专"讜.



诇止讗 拽址砖讈职讬指讗 讛指讗 讘旨职讝执讜旨讙 专执讗砖讈讜止谉 讛指讗 讘旨职讝执讜旨讙 砖讈值谞执讬. 谞专讗讛 诇讬 讘住"讚 讚讬讚讜注 讚讗诪专讜 专讘讜转讬谞讜 讝讻专讜谞诐 诇讘专讻讛 (讬讘诪讜转 诇讚.) 讗讬谉 讗砖讛 诪转注讘专转 讘讘讬讗讛 专讗砖讜谞讛 讗诇讗 讘讘讬讗讛 专讗砖讜谞讛 讛讜讗 注讜砖讛 讗讜转讛 讻诇讬 讚砖讘讬拽 讘讛 专讜讞讗 砖讝讛 讛专讜讞讗 讬砖讗专 讘讛 诇注讜诇诐 讜诇讗 讬讝讜讝 诪诪谞讛 讙诐 讗讞专 砖讬诪讜转 讘注诇讛 讜诪谉 讘讬讗讛 砖谞讬讛 讜讗讬诇讱 讗讝 讬讜注讬诇 砖转转注讘专 诪讘注诇讛.
讜谞诪爪讗 诇驻讬 讝讛 驻讜注诇 砖诇 讘讬讗讛 专讗砖讜谞讛 讗讬谉 讘讜 砖讜诐 拽讜砖讬 讻讬 讗驻讬诇讜 讗诐 转讛讬讛 注拽专讛 讗讜 讛讜讗 注拽专 砖讘讬拽 讘讛 专讜讞讗 讘讝讜讜讙 讝讛 讛专讗砖讜谉 讗讱 驻讜注诇 讛讝讜讜讙讬诐 讛讘讗讬诐 讗讞专讬 讝讛 诪讝讜讜讙 驻注诐 砖谞讬讛 讜讗讬诇讱 砖讛讜讗 讘注讘讜专 讛讘谞讬诐 砖转转注讘专 诪诪谞讜 讝讛 拽砖讛 讻拽专讬注转 讬诐 住讜祝 讻讬 讗驻砖专 砖转讛讬讛 讛讬讗 注拽专讛 讗讜 讛讜讗 注拽专 讜诇讗 讬讜注讬诇讜 讛讝讜讜讙讬诐 砖讛讜讗 诪讝讚讜讜讙 注诪讛 诇注砖讜转 驻讜注诇 讗讜 讗驻讬诇讜 讗诐 讗讬谞诐 注拽专讬诐 讗驻讬诇讜 讛讻讬 讗讬谉 诪转注讘专转 诪谉 讛讝讜讜讙讬诐 砖诇讜 讘诪讛专讛 讗诇讗 讗讞专 讻诪讛 砖谞讬诐 诪讞诪转 住讬讘讜转 砖谞讜讙注讬诐 讘讚讘专 讝讛 讗讜 诪爪讚讜 讗讜 诪爪讚讛.
讜注诇 讝讛 谞讗诪专 拽指砖讈侄讛 诇职讝址讜旨职讙指诐 讻旨执拽职专执讬注址转 讬址诐 住讜旨祝 驻讬专讜砖 讛拽讜砖讬 讛讜讗 注诇 讛驻讜注诇 砖讛讜讗 讛注讬讘讜专 讛谞注砖讛 诪谉 讛讝讜讜讙 讜诪讛 砖讗诪专 讘转 拽讜诇 讘旨址转 驻旨职诇讜止谞执讬 诇执驻职诇讜止谞执讬 拽讗讬 注诇 驻讜注诇 砖诇 讝讜讜讙 专讗砖讜谉 讚讛讬讬谞讜 讘讬讗讛 专讗砖讜谞讛 砖讛讬讗 诪拽讘诇转 诪诪谞讜 专讜讞讗 讜讗讜诪专转 讘旨址转 驻旨职诇讜止谞执讬 转讛讬讛 诇执驻职诇讜止谞执讬 诇拽讘诇 诪诪谞讜 专讜讞讗 讚讚讘讜拽 讘讛 注讚 砖转诪讜转.
讜诇讝讛 讗诪专 讘讙诪专讗 讻讗谉 讛指讗 讘旨职讝执讜旨讙 专执讗砖讈讜止谉 讛指讗 讘旨职讝执讜旨讙 砖讈值谞执讬 讚诇讗 拽讗讬 注诇 砖转讬 谞砖讬诐 讚诇讗 拽讗诪专 讛讗 讘讗砖讛 专讗砖讜谞讛 讛讗 讘讗砖讛 砖谞讬讛 讗诇讗 拽讗 讘讗砖讛 讗讞转 讜拽讗讬 注诇 驻讜注诇 砖诇 讝讜讜讙 专讗砖讜谉 讚讛讜讗 讻讚讬 诇讛讬讜转 砖讘讬拽 讘讛 专讜讞讗 诇注砖讜转讛 讻诇讬 讜注诇 驻讜注诇 砖诇 讝讜讜讙 砖谞讬 讜讗讬诇讱 砖讛讜讗 讻讚讬 砖转转注讘专.
讜讘讝讛 讬转讜专抓 讚拽讚讜拽 讗讞专 砖讻转讘谞讜 诇注讬诇 讘讛讗 讚谞拽讬讟 讘旨址转 驻旨职诇讜止谞执讬 诇执驻职诇讜止谞执讬 讜诇讗 谞拽讬讟 驻旨职诇讜止谞执讬 诇职讘址转 驻旨职诇讜止谞执讬, 讻讬 讛讘转 拽讜诇 讗讬讬专讬 讘驻讜注诇 讘讬讗讛 专讗砖讜谞讛 讚砖讘讬拽 讘讛 专讜讞讗 讜讛讬讬谞讜 讚注讜砖讛 讗讜转讛 讻诇讬 讚讛讬讗 讛谞转拽谞转 讜谞注砖讬转 讻诇讬 讜讛讬讗 讛诪拽讘诇转 专讜讞讗 诪诪谞讜 讜讗讬谉 讛讜讗 诪拽讘诇 专讜讞讗 诪诪谞讛 讜讗讬谉 讛讬讗 注讜砖讛 讗讜转讜 讻诇讬 讜讻讬讜谉 讚讛驻讜注诇 讜讞讬讚讜砖 讛讝讛 讛讜讗 谞注砖讛 讘讛 诇讻谉 讛讝讻讬专讛 拽讜讚诐.
讜讘讗讜驻谉 讗讞专 谞专讗讛 诇讬 讘住"讚 讗讜诪专诐 讛指讗 讘旨职讝执讜旨讙 专执讗砖讈讜止谉 讛指讗 讘旨职讝执讜旨讙 砖讈值谞执讬, 讜讗拽讚讬诐 诪注砖讛 谞讜专讗 砖讛讜讘讗讛 讘砖诐 诪讛专"讗 讛讻讛谉 讝"诇 [讛专讘 讗诇讬讛讜 讛讻讛谉 讛讗讬转诪专讬 讘注诇 砖讘讟 诪讜住专] 注诇 讛专讘 讬爪讞拽 驻讗住讬 讝"诇 砖谞砖讗 讗砖讛 讗诇诪谞讛 讜讻诇 讝诪谉 砖讛讬讗 讞讜抓 诪驻谞讬讜 讛讬讛 讗砖 讗讛讘转讛 讘讜注专 讘诇讘讜, 讜讻讬讜谉 砖讛讬讛 专讜讗讛 讗讜转讛 讜讘讗 讗爪诇讛 诇讘讬转讛 讛讬讛 谞讻谞住 讻注住 讘诇讘讜 注诇讬讛 诇讛讻讜转讛, 讜讗讞专 砖讬爪讗 诪谉 讛讘讬转 砖注讜诪讚 砖诇讗 讘驻谞讬讛 讛讬讛 诪转讞专讟 讜转讘注专 讗讛讘转讛 讘拽专讘讜. 讜砖讗诇 诪专讘讬谞讜 讛讗专"讬 讝"诇 注诇 讗讜讚讜转 讛诪拽专讛 讛讝讛 砖拽专讛 诇讜!
讜讛砖讬讘 诇讜 讘专讜讞 讛拽讜讚砖 砖讝讗转 讛讗诇诪谞讛 砖砖诪讛 诪诇讻讛 讛讬讛 讘注诇讛 讛专讗砖讜谉 讞住讬讚 讜爪讚讬拽 砖诇讗 谞诪爪讗 讘讜 讗诇讗 注讜谉 讗讞讚 讜讘注转 砖谞驻讟专 讛讬转讛 讗砖转讜 诪注讜讘专转 诪诪谞讜 讜讗讞专 讻讱 讬诇讚讛 讘谉 讜诪谉 讛砖诪讬诐 讛讻谞讬住讜 谞驻砖 讛讗讘 讘讘谞讜 讜谞讙讝专 注诇讬讜 砖讬讞讬讛 砖砖讛 砖谞讬诐 讚讜拽讗 讜讬诪讜转 讻讚讬 砖讬专讗讛 诪讬转讛 注讜讚 讛驻注诐 讜讬讻讜驻专 诇讜 注诇 讗讜转讜 注讜谉.
讜讝讜 讛讬转讛 住讬讘转 讛诪讞诇讜拽转 砖讛讬讛 诇专讘讬 讬爪讞拽 驻讗住讬 注诐 讗砖转讜 讛讗诇诪谞讛 讻讗砖专 讛讬讛 谞讻谞住 讗爪诇讛 诇讘讬转讛 砖砖诐 讛讬讛 注讜诪讚 讘谞讛 注诪讛 砖讛讜讗 谞驻砖 讘注诇讛 讛专讗砖讜谉 讜讻专讜讱 讗讞专讬讛 砖讘砖注讛 砖谞讻谞住 诪讛专"讬 驻讗住讬 诇讘讬转 讬讜爪讗 讛专讜讞 讗砖专 讘讘谉 讛讗诇诪谞讛 诪诇讘讛 砖讛讜讗 谞驻砖 讘注诇讛 讛专讗砖讜谉 讜诪转拽讜讟讟 讜诪专讬讘 注诐 专讜讞 诪讛专"讬 驻讗住讬 讜讗讜诪专 诇讜 讛植讙址诐 诇执讻职讘旨讜止砖讈 讗侄转 讛址诪址旨诇职讻指旨讛 注执诪执旨讬 讘址旨讘指旨讬执转?! 诪讗讞专 砖讛讜讗 注讜诪讚 讜讞讜谞讛 讘讙讜祝 讛讘谉 砖讛讜讗 注讜讚谞讜 拽讟谉 讜讻专讜讱 讗讞专 讗诪讜 讘讘讬转.
讜讛专讜讞 砖诇 诪讛专"讬 驻讗住讬 诪砖讬讘 讜讟讜注谉 砖讛讜讗 诇讗 讬讚注 讻诇讜诐 讜讻讚讬谉 转讜专转 诪砖讛 专讘讬谞讜 注"讛 诇拽讞 讗讜转讛 讚讛转讜专讛 讛转讬专讛 讛讗诇诪谞讛 诇讻诇 讗讬砖 讬砖专讗诇 讞讜抓 诪讻讛谉 讙讚讜诇 讜讝讛 讛讬讛 住讬讘转 讛诪讞诇讜拽转 讜诇讻谉 诪讞诪转 讻谉 讛讬讛 诪转诪诇讗 诪讛专"讬 驻讗住讬 讻注住 诇讛讻讜转 讗转 讛讗诇诪谞讛 讻砖讛讜讗 讘讘讬转 讚砖诐 注讜诪讚 讙诐 讻谉 讘谉 讗诇诪谞讛 讗砖专 讘拽专讘讜 讛专讜讞 砖诇 讘注诇讛 讛专讗砖讜谉 讚讛专讜讞讜转 诪专讬讘讬诐 讝讛 讘讝讛 讜讗讬谉 讛讙讜驻讬诐 诪专讙讬砖讬谉 讘讻诇 讝讗转! 注讚 讻讗谉 讚讘专讬讜 注讬讬谉 砖诐.
讜讛谞讛 诪爪讬谞讜 讘拽专讬注转 讬诐 住讜祝 讛讬转讛 诪讞诇讜拽转 讜讟注谞讛 讘讬谉 诪讬讻讗诇 砖专 讬砖专讗诇 讜讘讬谉 注讜讝讛 砖专 诪爪专讬诐 讻讬 讘拽专讬注转 讬诐 住讜祝 讻转讬讘 诪讜止爪执讬讗 讗植住执讬专执讬诐 讘址旨讻旨讜止砖指讈专讜止转 (转讛诇讬诐 住讞, 讝) 讜讗诪专讜 专讘讜转讬谞讜 讝讻专讜谞诐 诇讘专讻讛 (讘专讗砖讬转 专讘讛 住讞, 讚) 讘讻讬 讜砖讬专讜转, 讚诪爪专讬诐 谞讟讘注讬谉 讜讘讜讻讬谉 讘转讜讱 讛讬诐 讘爪讚 讝讛 讜讬砖专讗诇 注讜诪讚讬诐 讘转讜讱 讛讬诐 讘爪讚 讗讞专 讜讗讜诪专诐 砖讬专讛 注诇 讛谞住! 讜讗诪专讜 专讘讜转讬谞讜 讝讻专讜谞诐 诇讘专讻讛 (诪讚专砖 转讛诇讬诐 讗, 讻; 讟讜, 讛, 讝讜讛专 转专讜诪讛 拽注:, 讬诇拽讜讟 专讗讜讘谞讬 讘砖诇讞 驻讘, 驻讟) 讚注讜讝讛 讛讬讛 讟讜注谉 诪讛 讗诇讜 注讜讘讚讬 注讘讜讚讛 讝专讛 讗祝 讗诇讜 注讜讘讚讬 注讘讜讚讛 讝专讛! 诪驻谞讬 诪讛 讗诇讜 谞讬爪讜诇讬诐 讜讗诇讜 讟讜讘注讬谉?
讜讛讚讘专 讬驻诇讗 讗讬讱 讬讟注讜谉 讻谉? 讜讛诇讗 讻诇 讗讜转诐 讗谞砖讬诐 诪讬砖专讗诇 砖讛讬讜 注讜讘讚讬 注讘讜讚讛 讝专讛 讘诪爪专讬诐 诪转讜 讘讞讜砖讱 讜讗诇讜 砖讬爪讗讜 讻讜诇诐 爪讚讬拽讬诐 讜谞拽讬讬诐 讻诪讜 砖讗诪专讜 专讘讜转谞讜 讝"诇 注诇 驻住讜拽 讜址讞植诪只砖执讈讬诐 注指诇讜旨 讘职谞值讬 讬执砖职讉专指讗值诇 诪值讗侄专侄抓 诪执爪职专指讬执诐 (砖诪讜转 讬讙, 讬讞)!
讗讱 诪驻讜专砖 讛讚讘专 讻讬 讟注谞转讜 讛讬转讛 诪讞诪转 驻住诇 诪讬讻讛 砖讛讬讛 注诐 讬砖专讗诇 讘转讜讱 讛讬诐 讻诪讜 砖讗诪专讜 专讘讜转谞讜 讝"诇 (住谞讛讚专讬谉 拽讙:) 注诇 驻住讜拽 讜职注指讘址专 讘址旨讬指旨诐 爪指专指讛 (讝讻专讬讛 讬, 讬讗) 讝讛 驻住诇讜 砖诇 诪讬讻讛. 注诇 讻谉 讗祝 注诇 驻讬 砖讬砖专讗诇 砖讛讬讜 讘转讜讱 讛讬诐 讻讜诇诐 讗讬谞诐 注讜讘讚讬诐 注讘讜讚讛 讝专讛 讞住 讜砖诇讜诐, 注诐 讻诇 讝讛 诪讗讞专 砖讛讬讛 驻住诇 诪讬讻讛 砖讛讜讗 注讘讜讚讛 讝专讛 注讜诪讚 注诪讛诐 讘转讜讱 讛讬诐 讜讛讜讗 讻专讜讱 注诪讛诐 讜讚讘拽 注诪讛诐 讘诪拽讜诐 讗讞讚 讞讜砖讘 注讜讝讛 诇讟注讜谉 讘讝讛 砖讬讛讬讜 讻诇 讬砖专讗诇 讚讬谉 注讜讘讚讬 注讘讜讚讛 讝专讛 讞住 讜砖诇讜诐 诪讞诪转 讛注讘讜讚讛 讝专讛 讛讝讜 砖讛讬讗 讻专讜讻讛 注诪讛诐 讘诪拽讜诐 讗讞讚 讘转讜讱 诪讞谞讬讛诐.
讜讟注谞讛 讝讜 砖诇 注讜讝讛 讚讜诪讛 诇讟注谞讛 砖诇 讗讜转讜 讛专讜讞 砖诇 讘注诇 讛专讗砖讜谉 讚讛讗诇诪谞讛 砖讟讜注谉 诪讗讞专 砖讛讜讗 注讜讚谞讜 讘讘讬转 讗讞讚 注诐 讗诇诪谞转讜 砖讛讜讗 注讜诪讚 讘转讜讱 讛讘谉 砖诇讛 讛拽讟谉 砖讛讜讗 讻专讜讱 讗讞专 讗诪讜 谞诪爪讗 讻讗诇讜 讛讜讗 注讜讚谞讜 讘转讜讻讛 讜讗讬讱 讬讻讘讜砖 讗转 讛诪诇讻讛 注诪讬 讘讘讬转! 讻谉 注讜讝讛 讟讜注谉 诇讛讘讬讗 讗砖诪讛 砖诇 注讘讜讚讛 讝专讛 诇讬砖专讗诇 诪讞诪转 驻住诇 诪讬讻讛 砖讛讬讛 注讜诪讚 讘诪拽讜诐 讗讞讚 注诪讛诐 讜讻专讜讱 讗讞专讬讛诐.
讗诪谞诐 诪讬讻讗诇 砖专 讬砖专讗诇 讟讜注谉 讻诪讜 讟注谞讛 砖诇 专讜讞 诪讛专"讬 驻讗住讬 砖讛讜讗 讗讬谉 诇讜 讬讚讬注讛 诪讻诇 讝讛 讜讛讜讗 诇拽讞 讛讗砖讛 讻讚转 诪砖讛 讜讬砖专讗诇 讻谉 诪讬讻讗诇 讟讜注谉: 讗诐 驻住诇 诪讬讻讛 讻专讜讱 讗讞专讬讛诐 讜注讜诪讚 注诪讛诐 讘诪拽讜诐 讗讞讚 讗讬谉 诇讬砖专讗诇 讬讚讬注讛 讘讻诇 讝讗转 讜讛诐 讛讜诇讻讬诐 讜注讜诪讚讬诐 诇驻讬 转讜诪诐 讘转讜讱 讛讬诐 讜诇讻谉 讗讬谉 诇讛讟讬诇 讗砖诪讛 注诇 讬砖专讗诇 诪讻讞 驻住诇 诪讬讻讛!
讜讛谞讛 讬砖 爪讚 讛住讘专转 驻谞讬诐 诇讟注谞转讜 砖诇 注讜讝讛 讜讬砖 爪讚 讛住讘专转 驻谞讬诐 诇讟注谞转讜 砖诇 诪讬讻讗诇 讜讻讬讜谉 讚讗讬讻讗 诇爪讚讚 诇讻讗谉 讜诇讻讗谉 诇讻谉 讛讬讛 拽讜砖讬 讘拽专讬注转 讬诐 住讜祝 砖讬讛讬讜 讬砖专讗诇 谞讬爪讜诇讬谉 讜诪爪专讬诐 讟讜讘注讬诐 讻讬 讗讝 专拽 注砖讛 讛砖诐 讬转讘专讱 讞住讚 砖讛讟讛 讻诇驻讬 讞住讚 砖讚讞讛 讟注谞转 注讜讝讛 诇讙诪专讬 讘砖转讬 讬讚讬诐 讜讛讟讘讬注 讗转 诪爪专讬诐 讜讘谞讬 讬砖专讗诇 讛诇讻讜 讘讬讘砖讛 讘转讜讱 讛讬诐.
讜讝讛讜 讻讜谞转 讛讙诪专讗 讻讗谉 讚诪转专抓 讻讗谉 讘讝讜讜讙 专讗砖讜谉 讻讗谉 讘讝讜讜讙 砖谞讬 驻讬专讜砖 诪讛 砖讗诪专 讚拽砖讛 诇讝讜讜讙诐 讻拽专讬注转 讬诐 住讜祝 讗讬讬专讬 讘讝讜讜讙 讻诇讜诪专 讘讗砖讛 讗诇诪谞讛 砖诇讜拽讞转 讘注诇 砖谞讬 砖讗讬谉 讝讛 讘注诇讛 讛专讗砖讜谉 讚讗讝 讬讝讚诪谉 讻讛讗讬 注讜讘讚讗 讚诪讛专"讬 驻讗住讬 讛谞讝讻专 砖讬专讬讘讜 讛专讜讞讜转 砖诇 讘注诇 专讗砖讜谉 讜砖诇 讘注诇 砖谞讬 讝讛 讘讝讛 讜诇讛讻讬 拽砖讛 诇讝讜讜讙诐 讻拽专讬注转 讬诐 住讜祝 砖讙诐 砖诐 讛讬讛 专讬讘 讘讬谉 诪讬讻讗诇 砖专 讬砖专讗诇 讜讘讬谉 注讜讝讛 砖专 诪爪专讬诐 注诇 讚专讱 砖讻转讘谞讜 讚讗讬讻讗 诇爪讚讚 诇讻讗谉 讜诇讻讗谉 讜诇讻讱 讛讬讛 拽讜砖讬 讘谞住 讛讛爪诇讛 砖谞注砖讛 诇讬砖专讗诇 讘拽专讬注转 讬诐 住讜祝. 讜讛讗 讚拽讗诪专 讗专讘注讬诐 讬讜诐 拽讜讚诐 讬爪讬专转 讛讬诇讚 讘转 拽讜诇 讗讜诪专转 讘转 驻诇讜谞讬 诇驻诇讜谞讬 讚诪砖诪注 讘谞讜砖讗讬谉 讝讛 讗转 讝讛 讘谞拽诇 讘诇转讬 砖讜诐 讟讜专讞 讜讘诇讬 诪专讬讘讛 讗讬讬专讬 讘讝讜讜讙 专讗砖讜谉 砖讝讜 诇讜拽讞转 讘注诇 专讗砖讜谉 砖讗讬谉 讝讛 讘注诇 砖谞讬 讻讚讬 砖讬讛讬讛 诪专讬讘讛 讘讬谉 讛专讜讞讜转.





讘讗专 砖讘注

诇讜诪专 诇讱 砖讻诇 讛专讜讗讛 住讜讟讛 讘拽诇拽讜诇讛 讬讝讬专 注爪诪讜 诪谉 讛讬讬谉. 转讬诪讗 讚诪砖诪注 讚诪爪讜讛 诇讚讜专 诇讛讝讬专 注爪诪讜 诪谉 讛讬讬谉 讜讛诇讗 砖谞讬谞讜 讘驻"拽 讚谞讚专讬诐 讜讘驻"拽 讚转注谞讬转 讜讘驻专拽 讛讞讜讘诇 讗"专 讗诇注讝专 讛拽驻专 诪讛 转诇诪讜讚 诇讜诪专 讜讻驻专 注诇讬讜 诪讗砖专 讞讟讗 注诇 讛谞驻砖 讜讻讬 讘讗讬讝讛 谞驻砖 讞讟讗 讝讛 讗诇讗 砖爪讬注专 注爪诪讜 诪谉 讛讬讬谉 讻讜'. 讜砖诪讗 讬"诇 讚专讘讬 住讘专 讛讗 讚讻转讬讘 诪讗砖专 讞讟讗 注诇 讛谞驻砖 讗讬谞讜 专"诇 砖爪讬注专 注爪诪讜 诪谉 讛讬讬谉 讚讛讗 讛讗讬 拽专讗 讘谞讝讬专 讟诪讗 讻转讬讘 讜讗注"讙 讚讛讙诪专讗 讘驻"拽 讚谞讚专讬诐 驻专讬讱 讝讛 讜转讬专抓 诪砖讜诐 讚砖谞讛 讘讞讟讗 讛讜讗 专讘讬 诇讗 住"诇 讛讻讬 讗诇讗 讻砖诪注讜谉 讛爪讚讬拽 讚讗诪专 讛转诐 讚讜拽讗 谞讝讬专 讟诪讗 讛讜讗 砖谞拽专讗 讞讜讟讗 讜诇讗讜 诪砖讜诐 讚诪爪注专 注爪诪讜 讗诇讗 诪砖讜诐 讚诪转讞专讟. 讜注讜讚 讬"诇 讚讗驻讬诇讜 诇专讘讬 讗诇注讝专 讛拽驻专 讚讗诪专 讚讗驻讬诇讜 谞讝讬专 讟讛讜专 讗拽专讬 讞讜讟讗 诪"诪 诪爪讜讛 诇讚讜专 诪砖讜诐 砖讛诪爪讜讛 专讘讛 注诇 讛讞讟讗 诪讬讚讬 讚讛讜讛 讗诪转注谞讛 转注谞讬转 讞诇讜诐 讘砖讘转 讚讬砖 注讘讬专讛 砖诪转注谞讛 讘砖讘转 砖讛专讬 爪专讬讱 诇讬砖讘 讘转注谞讬转 诇诪讞专转 讛砖讘转 诇讻驻专 注诇 砖讛转注谞讛 讘砖讘转 讜讗驻"讛 诪爪讜讛 诇讛转注谞讜转 讘砖讘转 诇讘讟诇 讛讞诇讜诐 诪砖讜诐 砖讛诪爪讜讛 讙讚讜诇讛 诪谉 讛注讘讬专讛 讜讘讝讛 谞转讬讬砖讘 讛讗 讚拽专讬 诇谞讝讬专 讟讛讜专 谞讗讛 讘专讬砖 驻"拽 讚谞讝讬专 讜讗诪专 讚讗驻讬诇讜 诇专讘讬 讗诇注讝专 讛拽驻专 讚讗诪专 谞讝讬专 讞讜讟讗 讛"诪 讙讘讬 谞讝讬专 讟诪讗 讚讗讬讬专讬 讻讜' 讗讘诇 谞讝讬专 讟讛讜专 诇讗讜 讞讜讟讗 拽专讬 讘讬讛. 讜讛砖转讗 拽砖讛 讛诇讗 讘讻诇 讛谞讛讜 诪拽讜诪讜转 砖讛讘讗转讬 诇注讬诇 诪讜讻讞 讘讛讚讬讗 讚专"讗 讛拽驻专 讗诪专 讚讗驻讬诇讜 谞讝讬专 讟讛讜专 谞拽专讗 讞讜讟讗. 讗讘诇 诇驻讬 诪讛 砖驻讬专砖转讬 诇讗 拽砖讬讗 诪讬讚讬 讚讛讻讬 拽讗诪专 讗驻讬诇讜 诇专"讗 讚讗诪专 谞讝讬专 讞讜讟讗 讛"诪 谞讝讬专 讟诪讗 砖讛讜讗 注讬拽专 讞讜讟讗 讗讘诇 谞讝讬专 讟讛讜专 诇讗 讞砖讬讘 专' 讗诇注讝专 注讬拽专 讞讜讟讗 诪砖讜诐 砖讛诪爪讜讛 讙讚讜诇讛 诪谉 讛注讘讬专讛. 讜注讜讚 讬"诇 讚讛讗 讚拽讗诪专 讛讻讗 讬讝讬专 注爪诪讜 诪谉 讛讬讬谉 讗讬谞讜 专"诇 讘谞讚专 讻谞讝讬专 讚讻转讬讘 讘拽专讗 讗诇讗 专"诇 讬驻专讜砖 注爪诪讜 诪谉 讛讬讬谉 讘诇讗 谞讚专 讻讚讬 砖诇讗 讬讘讗 诇讬讚讬 拽诇拽讜诇 讻住讜讟讛 讚讻砖诐 砖讛诪讬诐 讘讜讚拽讬谉 讗讜转讛 讻讱 讛诪讬诐 讘讜讚拽讬谉 讗讜转讜 讻讚转谞谉 诇拽诪谉 讻诇 讝讛 诇诪讚转讬 诪讚讘专讬 讛转讜住驻讜转. 讜谞"诇 讚讘诇讗讜 讛讻讬 爪专讬讱 讗转讛 诇讜诪专 讚讬讝讬专 诇讗讜 讚讜拽讗 谞讝讬专讜转 讗诇讗 讬诪注讟 讛砖讻专讜转 讚讗诐 诇讗 讻谉 拽砖讛 讚讛讗 讘驻专拽 讗祝 注诇 驻讬 转谞讗 讻讜住 讗讞讚 讬驻讛 诇讗砖讛 砖谞讬诐 谞讬讜讜诇 讛讜讗 砖诇砖讛 转讜讘注转 讘驻讛 讗专讘注 讗驻讬诇讜 讞诪讜专 转讜讘注转讛 讘砖讜拽 讜讗讬谞讛 诪拽驻讚转 讗诪专 专讘讗 诇讗 砖谞讜 讗诇讗 砖讗讬谉 讘注诇讛 注诪讛 讗讘诇 讘注诇讛 注诪讛 诇讬转 诇谉 讘讛. 讻谉 谞专讗讛 诇讬:



讜拽砖讛 诇讝讜讜讙诐 讻拽专讬注转 讬诐 住讜祝. 驻专砖"讬 讜拽砖讬谉 诇讝讜讜讙诐 讛谞讱 讚诇驻讬 诪注砖讬讜 讻讜' 讜注诇 讚专讱 讝讛 驻讬专砖 谞诪讬 讛讗 讚驻专讬讱 讛讙诪专讗 讗讬谞讬 讜讛讗诪专 讻讜' 讜讝"诇 讗讬谞讬 诪讬 讛讜讬 讝讜讜讙 诇驻讬 专砖注 讜讝讻讜转 讜讛讗 诪拽讜讚诐 讬爪讬专转诐 砖讗讬谉 谞讜讚注 专砖注讜 讜讝讻讜转讜 诪讻专讬讝讬谉 讗转 讝讜讙讜 讻讜'. 讜拽砖讛 讘注讬谞讬 讚讛讗 讘住谞讛讚专讬谉 驻专拽 讻"讙 诪讬讬转讬 谞诪讬 讛讱 诪讬诪专讗 讚专讘讬 讬讜讞谞谉 讜拽砖讛 诇讝讜讜讙谉 讻拽专讬注转 讬诐 住讜祝 讜诇讗 谞讝讻专 讻诇诇 讛讱 讚专砖讗 讚专讬砖 诇拽讬砖 讗讬谉 诪讝讜讜讙讬谉 诇讜 诇讗讚诐 讗砖讛 讗诇讗 诇驻讬 诪注砖讬讜 讗诇诪讗 砖诇讗 拽讘注 专' 讬讜讞谞谉 讚讘专讬讜 注诇 讚讘专讬 专"诇 转诇诪讬讚讜 讜专砖"讬 讙讜驻讬讛 诇讗 驻讬专砖 讛讻讬 砖诐 讻讚驻讬专砖 讛讻讗 讜讙诐 诪讛 砖驻讬专砖 专砖"讬 讜讛讗 诪拽讜讚诐 讬爪讬专转诐 砖讗讬谉 谞讜讚注 专砖注讜 讜讝讻讜转讜 讻讜'. 讜讗"转 讛讻诇 讙诇讜讬 诇驻谞讬讜 讛讻诇 讘讬讚讬 砖诪讬诐 讞讜抓 诪讬专讗转 砖诪讬诐 讻讜' 转诪讛 讗谞讬 讟讜讘讗 驻讛 拽讚讜砖 讬讗诪专 讚讘专 讝讛 讚讛讗 讞讝拽讬讛 讞讝讛 讚讛讜讜 诇讬讛 讘谞讬谉 讚诇讗 诪注诇讬 讜专讘讬诐 讻诪讜讛讜 讗诇诪讗 砖讗驻讬诇讜 讚讘专 讝讛 讙诇讜讬 诇驻谞讬讜 讜讛讜讗 诪讙诇讛 诇讗讞专讬诐. 讜讗讬 讗驻砖专 诇讜诪专 讛讗 讚驻专砖"讬 讜讛讗 诪拽讜讚诐 讬爪讬专转谉 砖讗讬谉 谞讜讚注 专砖注讜 讜讝讻讜转讜 专"诇 注诇 讬讚讬 讛讻专讝转 讘转 拽讜诇 讗讘诇 诇讛砖"讬 注爪诪讜 讙诇讜讬 诇驻谞讬讜 讚讗"讻 诪讗讬 驻专讬讱 讛讙诪专讗 讗讬谞讬 讛诇讗 讛拽讜砖讬讗 诪注讬拽专讗 诇讬转讗 讜诪讚讘专讬 专砖"讬 讙讜驻讬讛 诇讗 诪砖诪注 讛讻讬 讚讗"讻 诪讗讬 诪拽砖讛 讗讞"讻 讜讗"转 讛讻诇 讙诇讜讬 诇驻谞讬讜 讻讜'. 讜注讜讚 讚讛讗 讗砖讻讞谉 砖谞讜讚注 专砖注讜 讜讝讻讜转讜 拽讜讚诐 讛讬爪讬专讛 讗驻讬诇讜 注"讬 讛讻专转讛 讘转 拽讜诇 讻讙讜谉 砖诪讜讗诇 讛专诪转讬 讻讚讗讬转讗 讘诪讚专砖 讜专讘讬诐 讻讗诇讛 讜注讜讚 讚讛讗 讛专讘讛 讚讘专讬诐 转诇讜讬讬谉 讘诪讝诇 讻讚讗讬转讗 讘砖诇讛讬 砖讘转 诪讗谉 讚讗转讬诇讬讚 讘爪讚拽 讬讛讗 爪讚拽谉 讘诪爪讜转 诪讗谉 讚讗转讬诇讬讚 讘砖讘转讗 诪转拽专讬 拽讚讬砖讗 诪讗谉 讚讗转讬诇讬讚 讘诪讗讚讬诐 讬讛讗 讙讘专 讗砖讬讚 讚诪讗 住讜祝 讚讘专 讻诇 讛讚讘专讬诐 讛讗诇讛 讛诐 诪讘讜讻讛 讙讚讜诇讛 诇诪讬 砖诪讘讬谉 讗讜转诐 讻诪砖诪注诐 讜讻讘专 谞转注讜专专 讘砖讗诇讛 讝讜 砖砖讗诇 专砖"讬 讜讗"转 讛讻诇 讙诇讜讬 诇驻谞讬讜 讻讜' 讛专诪讘"诐 讘驻"讛 诪讛诇讻讜转 转砖讜讘讛 讜讝"诇 砖诪讗 转讗诪专 讜讛诇讗 讛拽讘"讛 讬讜讚注 讻诇 诪讛 砖讬讛讬讛 讜拽讜讚诐 砖讬讛讬讛 讬讚注 砖讝讛 讬讛讬讛 爪讚讬拽 讗讜 专砖注 讗讜 诇讗 讬讚注 讗诐 讬讚注 砖讛讜讗 讬讛讬讛 爪讚讬拽 讗讬 讗驻砖专 砖诇讗 讬讛讬讛 爪讚讬拽 讜讗"转 砖讬讜讚注 砖讬讛讬讛 爪讚讬拽 讜讗驻砖专 砖讬讛讬讛 专砖注 讛专讬 诇讗 讬讚注 讛讚讘专 注诇 讘讜专讬讜. 讚注 砖转砖讜讘转 砖讗诇讛 讝讜 讗专讜讻讛 诪讗专抓 诪讚讛 讜专讞讘讛 诪谞讬 讬诐 讜讻诪讛 注拽专讬诐 讙讚讜诇讬诐 讜讛专专讬诐 专诪讬诐 转诇讜讬讬谉 讘讛 注讻"诇. 讜讛专讗讘"讚 讘讛砖讙讜转讬讜 讻转讘 讜讝"诇 讜讗注"驻 砖讗讬谉 转砖讜讘讛 谞爪讞转 注诇 讝讛 讟讜讘 讛讜讗 诇住诪讜讱 诇讜 拽爪转 转砖讜讘讛 讜讗讜诪专 讗诐 讛讬讜 爪讚拽转 讛讗讚诐 讜专砖注转讜 转诇讜讬讬谉 讘讙讝讬专转 讛讘讜专讗 讬转' 讛讬讬谞讜 讗讜诪专讬诐 砖讬讚讬注转讜 讛讬讗 讙讝讬专转讜 讜讛讬转讛 诇谞讜 讛砖讗诇讛 拽砖讛 诪讗讚 讜注讻砖讬讜 砖讛讘讜专讗 讛住讬专 讝讜 讛诪诪砖诇讛 诪讬讚讜 讜诪住专讛 讘讬讚 讛讗讚诐 注爪诪讜 讗讬谉 讬讚讬注转讜 讙讝讬专讛 讗讘诇 讛讬讗 讻讬讚讬注转 讛讗爪讟讙谞讬谞讜转 砖讬讜讚注讬诐 诪讻讞 讗讞讚 诪讛 讬讛讬讜 讚专讻讬讜 砖诇 讝讛 讜讛讚讘专 讬讚讜注 砖讻诇 诪拽专讛 讛讗讚诐 拽讟谉 讜讙讚讜诇 诪住专讜 讛讘讜专讗 讘讻讞 讛诪讝诇讜转 讗诇讗 砖谞转谉 讘讜 讛砖讻诇 诇讛讬讜转讜 诪讞讝讬拽讜 诇爪讗转 诪转讞转 讛诪讝诇 讜讛讜讗 诪讻讞 讛谞转讜谉 讘讗讚诐 诇讛讬讜转讜 讟讜讘 讗讜 专注 讜讛讘讜专讗 讬讜讚注 讻讞 讛诪讝诇 讜专讙注讬讜 讗诐 讬砖 讻讞 讘砖讻诇 诇讛讜爪讬讗讜 诇讝讛 诪讬讚讜 讗诐 诇讗 讜讝讜 讛讬讚讬注讛 讗讬谞讛 讙讝讬专讛 讜讻诇 讝讛 讗讬谞谞讜 砖讜讛 诇讬 注讻"诇. 讜讗谞讬 讗讜诪专 讗讬谉 讚讘专 讝讛 谞讬转谉 诇讞拽讜专 讜诇讚专讜砖 讘讜 注讚 砖讬讘讗 诪讜专讛 爪讚拽 (讛讙讛"讛 讛讗 讚讗诪专讬谞谉 讛讗 讘讝讜讜讙 专讗砖讜谉 讛讗 讘讝讜讜讙 砖谞讬 讻讜' 专讗讬转讬 讘讜 驻讬专讜砖讬诐 专讘讬诐 砖讜谞讬诐 讜诇讗 讬砖专讜 讘注讬谞讬 讜诇讻讱 诇讗 讻转讘转讬诐 讜讛诪讞讜讜专 砖讘注讬谞讬 讛讜讗 讚注转 讞讻诪讬 讛讗诪转 讻讬 拽讜讚诐 讬爪讬专转 讛讜诇讚 讬讻专讬讝讜 讛讝讜讜讙 讛诪转讬讬讞住 讗诇 谞驻砖讜 讜讛讜讗 讛讝讜讜讙 讛专讗砖讜谉 讗讱 讗讞专讬 讘讜讗讜 诇注讜诇诐 讜讛讙讬注 注转 谞砖讜讗 讬讚讬谞讜讛讜 讻驻讬 诪注砖讬讜 讜讗诐 讝讻讛 讬讟诇谞讛 讜讗诐 诇讗讜 讬注讘讬专讜讛 诪诪谞讜 讜转谞转谉 诇讗讞专 讛讟讜讘 诪诪谞讜 讜讛讜讗 讝讜讜讙 砖谞讬 诇驻讬 诪注砖讬讜. 注"讻 讛讙讛"讛):





诪专讗讬转 讛注讬谉

讗讬谉 诪讝讜讜讙讬谉 诇讜 诇讗讚诐 讗砖讛 讗诇讗 诇驻讬 诪注砖讬讜 砖谞讗诪专 讻讬 诇讗 讬谞讜讞 砖讘讟 讜讻讜'. 讗驻砖专 诇专诪讜讝 讻讬 砖讘"讟 讙讬诪讟专讬讗 讛讗砖讛. 讜讻转讘讜 讛诪驻专砖讬诐 讚讗诐 讗砖讛 诪讻专转 讘注爪诪讛 砖谞讙专注 注专讻讛 诪注专讱 讘注诇讛 讗讝 讝讜讜讙诐 注讜诇讛 讬驻讛 讜住讬诪谉 诇讚讘专 讻讬 讗砖讛 讙讬诪讟专讬讗 砖"讜 讜讗讬砖 讙讬诪讟专讬讗 砖讬"讗 讜诪住驻专 讗讬砖 讬讜转专 讙讚讜诇 诪诪住驻专 讗砖讛 讜讝讛 专诪讝 诪爪讗 讗砖讛 讻诇讜诪专 讗诐 诪爪讗 讘转 讝讜讙 砖诪讞讝拽转 注爪诪讛 讗砖讛 砖讛讬讗 驻讞讜转讛 诪讗讬砖 讗讝 诪爪讗 讟讜讘. 讗讱 讗诐 讛讗砖讛 讘讚注转讛 砖讛讬讗 砖拽讜诇讛 讻讗讬砖 讜讗讬谉 讬转专讜谉 诇讘注诇 注诇讬讛 讜住讜讘专转 讻讬 讛讬讗 讛讗砖"讛 讚砖讜讬诐 讛诐 讚诪住驻专 讛讗砖"讛 讻诪住驻专 讗讬"砖 讗讝 谞讗诪专 讜诪讜爪讗 诪专 诪诪讜转 讗转 讛讗砖"讛 注讚 讻讗谉 讚讘专讬 讛诪驻专砖讬诐 谞"谉 讜诇驻"讝 讗"砖 讻讬 诇讗 讬谞讜讞 砖讘"讟 讛专砖"注 讙讬诪讟专讬讗 讛讗砖"讛 专砖注"讛 注诇 讙讜专诇 讛爪讚讬拽讬诐. 讜讘讗 讜专讗讛 讻讬 讗砖讛 讛' 讙讬诪讟专讬讗 讗讬砖 讻讬 讗砖讛 讛讬讗 讘讞讬谞转 讛' 讜讝讛 专诪讝 讻讬 讗砖讛 讜讗讞讬讝转讛 讘讛' 讛讻诇 讙讬诪讟专讬讗 讗讬砖 讻讬 讛讬讗 谞砖驻注转 诪诪谞讜 讜讛讜讗 讛注讬拽专 讜讗驻砖专 诇专诪讜讝 诪爪讗 讗砖讛 讗诐 讛讬讗 讗砖讛 讻砖讬专讛 诪爪讗 诪讘讟诇转 讗讞讬讝转 住"诪 讙讬诪讟专讬讗 诪爪讗. 讜讗讚专讘讗 诪爪讗 讟讜讘 专诪讝 诪' 诪诇讻讜转 讟讜讘 讬住讜讚 讜讗讝 爪"讗 讙讬诪讟专讬讗 讛讜讬讛 讗讚谞讬 讬讞讜讚 拽讘讛"讜:





驻转讞 注讬谞讬诐

诪讻讚讬 转谞讗 诪谞讝讬专 住诇讬拽 诪"砖 讚拽转谞讬 住讜讟讛 讻讚专' 讜讻讜' 讜诇讬转谞讬 住讜讟讛 讜讛讚专 诇讬转谞讬 谞讝讬专 讗讬讬讚讬 讚转谞讗 讻转讜讘讜转 讜转谞讗 讛诪讚讬专 转谞讗 谞讚专讬诐 讜讗讬讬讚讬 讚转谞讗 谞讚专讬诐 转谞讗 谞讝讬专 讜讻讜' 诪讻讗谉 讛拽' 讛专讘 转讬"讟 专讬砖 诪讻讬诇转讬谉 注诇 讛专诪讘"诐 讚住讚专 讙讬讟讬谉 讗讞专 谞讝讬专 讜讗讞专 讙讬讟讬谉 住讜讟讛. 讜讛驻专"讞 讘诪讬诐 讞讬讬诐 讻转讘 注诇讛 讜讝"诇 讗讬谉 讻讗谉 转讬诪讛 讚讛专讘 谞诪砖讱 讗讞专 讛讬专讜砖诇诪讬 讚转诇讬 拽讬谞讜讬 讘讙讬专讜砖讬谉 讛讘讬讗讜讛讜 讛转讜住' 讚祝 讙' 讜转诪讛讜 注诇讬讜 讚讛讜"诇 诇诪转谞讬 住讜讟讛 讘转专 讙讬讟讬谉 讜讛专讘 住讘讜专 砖讻讱 讛讜讗 讛讗诪转 诇驻讬 讛讬专讜砖诇诪讬 注讻"诇 讜讛谉 注转讛 讘讗 诇讬讚讬 住驻专 讘讬转 讚讜讚 注诇 讛诪砖谞讬讜转 砖谞讚驻住 讞讚砖 诪诪砖 讜砖诐 专讗讬转讬 砖讛砖讬讙讜 讚住"住 讗诪讗讬 砖讘拽' 讛专诪讘"诐 诇转诇诪讜讚讬谉 讜讗讝讬诇 讘转专讬讛 讚讬专讜砖诇诪讬 注"砖. 讜转讜 拽"拽 讚讘讛讗 讗驻讬诇讜 讛讬专讜砖诇诪讬 诇讗 讗转讘专专 讗讬 驻诇讬讙 讗讘讘诇讬. 讜转讜 拽"拽 讚诪讚讘专讬 讛驻专"讞 诪讜讻讞 讚诪讛 砖转诪讛讜 讛转讜住' 注诇 讛讬专讜砖诇诪讬 讗住拽讬讛 讛专诪讘"诐 诇拽讜砖讟讗 讜讝讛 讗讬谞讜 讚讛转讜住' 诪注讜诇诐 诇讗 注诇讛 注诇 讚注转诐 讚讛讬专讜砖诇诪讬 讬住讚专 讻住讚专 讛专诪讘"诐 讜讬驻住讬拽 讘讬谉 谞讝讬专 诇住讜讟讛 讘讙讬讟讬谉 讗诇讗 讛诐 诪拽' 讚讛讜"诇 诇诪转谞讬 住讜讟讛 讘转专 讙讬讟讬谉 讜讘转专 住讜讟讛 谞讝讬专 讻住讚专 讛驻专砖讬讜转 讜讘转专 谞讝讬专 谞讚专讬诐 讜讘转专 谞讚专讬诐 讻转讜讘讜转 注讻"诇 讜讗诇讜 讛专诪讘"诐 诇讗 讻谉 注砖讛. 转讜 拽"拽 讚讻驻讬 讛讬专讜砖诇诪讬 讛拽讬谞讜讬 转诇讜讬 讘驻诇讜讙转讗 讚讘"砖 讜讘"讛 讘注专讜转 讚讘专 讜讗诇讜 讛专诪讘"诐 讻转讘 讚住讬讚专 讗讞专 讙讬讟讬谉 住讜讟讛 讚注谞讬谞讛 诪注谞讬谉 讙讬专讜砖讬谉 讚讛住讜讟讛 讻砖转讝谞讛 讬砖 诇讻讜祝 讛讗讬砖 讜讛讗砖讛 注诇 讛讙讬专讜砖讬谉. 讜转讜 拽"拽 讚诇驻讬 讛讬专讜砖诇诪讬 诪"讚 专砖讜转 讗转讬 讻讘"讛 讚讗驻讬诇讜 讛拽讚讬讞讛 转讘砖讬诇讜 讜诪"讚 讞讜讘讛 讻讘"砖 讜讛专"诪 驻住拽 讘驻讬' 讛诪砖谞讛 住讜祝 讙讬讟讬谉 讻讘"讛 讜讛讻讗 讘专讬砖 住讜讟讛 驻住拽 砖讛拽讬谞讜讬 讞讜讘讛 讜讗"讻 诇讗 讗讝讬诇 讘砖讬讟转 讛讬专讜砖诇诪讬. 讜注讜讚 拽砖讛 注诇 讛专诪讘"诐 讘诪讛 砖谞"讟 讘住讬讚讜专 谞讚专讬诐 讗讞专 讻转讜讘讜转 诪砖诪注转讬谉 讜讻诪讜 砖讛拽' 讛转讬"讟 专讬砖 谞讚专讬诐. 讜讘专讬砖 讙讬讟讬谉 讻转讘 讛转讬"讟 讗讞专 砖讛砖诇讬诐 诇讚讘专 注诇 谞砖讜讗讬谉 讜诪讛 砖讬转讞讬讬讘 讘砖讘讬诇讜 诪讛驻专转 谞讚专讬诐 讜讻讜' 讜讻转讘 注诇讬讜 讛专讘 拽讜诇 讛专诪讝 住讘专转 讛专讗砖 讛讬讗 讚诇驻讬 讛讙诪' 转谞讗 谞讚专讬诐 讗讞专 讻转讜讘讜转 诪砖讜诐 讚讘讻转讜讘讜转 转谞讬 讛诪讚讬专 讜讗谞砖讬讬讛 讛转讬"讟 诪讗讬 讚讻转讘 诇注讬诇 讘专讬砖 住讜讟讛 注诪讜讚 注诇讬讜 注讻"诇 讜讘住驻专 讛讞讚砖 讘讬转 讚讜讚 讛谞讝' 讻转讘 注诇讬讜 讜讝"诇 讜讗谞讬 注诪讚转讬 注诇讬讜 砖诐 讜讻讗谉 讜诇讗 诪爪讗转讬 砖讜诐 住转讬专讛 讘讚讘专讬讜 讜讙诐 讛专讗"砖 诇讗 讬讚注谞' 诪讗谉 讚讻专 砖诪讬讛 注讻"诇 讜讘诪拽讜诐 砖注诪讚 诇讗 讬砖讘 讜讻讜谞转 讛专诪"讝 驻砖讜讟讛 诇讛砖讬讙 注诇 讛转讜住驻讜转 讬讜诐 讟讜讘 讗诪讗讬 砖讘讬拽 讟注诐 讛砖"住 讚转谞讗 谞讚专讬诐 诪砖讜诐 讛诪讚讬专 讜谞转谉 讟注诐 讗讞专 讜讛讜讗 注爪诪讜 讛讘讬讗 诇砖讜谉 讛转诇诪讜讚 专讬砖 住讜讟讛. 讜诪"砖 讛讜讗 住讘专转 讛专讗"砖 诪砖转注讬 讘诇砖讜谉 讞讻诪讛 讜讛诇爪讛 专"诇 砖讛诐 讚讘专讬 注爪诪讜 诪住讘专转 专讗砖讜 讜讗讬谉 讻谉 讚讘专讬 讛转诇诪讜讚. 讜讛讞讻诐 讛谞讝' 诇讗 讛讘讬谉 讚讘专讬讜 讜讻诇 讝讛 驻砖讜讟:


讛讗 讘讝讜讜讙 专讗砖讜谉 讛讗 讘讝讜讜讙 砖谞讬. 驻讬专讜砖 讻讙讜谉 讗诇诪谉 诇讗诇诪谞讛 讗讘诇 讘讞讜专 砖谞砖讗 讗诇诪谞讛 讗讜 讗讬驻讻讗 讛讜讬 讻诪讜 讝讬讜讜讙 专讗砖讜谉 转讜住' 讻"讬 讜砖讜讘 专讗讬转讬 砖讻"讻 讘驻住拽讬 转讜住' 讛谞讚驻住讬诐 讘住讜祝 讛诪住' 讜讻讘专 谞讜讚注 讚讗讬谞诐 驻住拽讬 讛转讜住' 讚讬讚谉 讜讘拽讜谞讟专讬住 讝讛 讘住谞讛讚专讬谉 讚祝 讻"讘 讛谞讛 讛讘讗转讬 讚讘专讬 讛专' 砖讘诇讬 讛诇拽讟 讞"讘 讻"讬 讜注诪"砖 讗谞讬 讛讚诇 砖诐 讜讘拽讜谞讟专讬住 驻谞讬 讚讜讚 驻' 讞讬讬 砖专讛 讘住"讚:
讜专讘讬谞讜 讛讗专"讬 讝爪"诇 讙诇讛 爪讚拽转讜 砖讗讬谉 讛讚讘专讬' 讻驻砖讟谉 讜讝讬讜讜讙 砖谞讬 专"诇 砖注转讛 谞转讙诇讙诇 讛讗讚诐 注诇 注讜谞讜 讜讬爪讗讛 讗砖转讜 注诪讜 讻诪"砖 讛住讘讗 拽讚讬砖讗 砖诇讟讜讘转讜 讞讜讝专转 讘转 讝讜讙讜 讙诐 讻谉 诇讛转讙诇讙诇 注诪讜 讜注转讛 讘讝讬讜讜讙 砖谞讬 讬砖 讟讜专讞 讙讚讜诇 诇拽讞转讛 讻讬 讬砖 注诇讬讜 诪拽讟专讙讬诐 讘注讜谞讜 讜拽砖讛 诇讝讜讜讙谉 讜讝"砖 讝讬讜讜讙 砖谞讬 讜诇讗 砖谞讬转 讻讬 讛讜讗 讛讜讗 讛讝讬讜讜讙 讛专讗砖讜谉 讘讙诇讙讜诇 砖注讘专 讜注转讛 讛讜讗 讝讬讜讜讙 砖谞讬 注诐 讛讗砖讛 注爪诪讛 砖诇 讙诇讙讜诇 专讗砖讜谉. 讜讘讝讬讜讜讙 专讗砖讜谉 讘讛讙讬注 转讜专 讝讬讜讜讙诐 谞注砖讛 讛讝讬讜讜讙 讘谞拽诇 诪讗讚. 讜讘讝讛 讬转讘讗专 诇讱 讗讬讱 诇驻注诪讬诐 谞讜砖讗 讗讚诐 讗砖讛 讘专讙注 讘诇讬 砖讜诐 讟讜专讞 讜拽讟讟讛 讻诇诇. 讜诇驻注诪讬诐 讗讬谞讜 谞讜砖讗 讗讜转讛 讗诇讗 注诇 讬讚讬 拽讟讟讜转 讙讚讜诇讜转 注讚 砖讬砖讗谞讛 讜讗讞专 砖讬砖讗谞讛 讛诐 讘砖诇讜诐 讜讘砖诇讜讛 讜讝讛 讬讜专讛 注诇 讛讬讜转 讛讝讬讜讜讙 讙诪讜专 讗诇讗 砖讛讜讗 讝讬讜讜讙 驻注诐 砖谞讬讛. 讜讗诐 诇讗 讛讬转讛 讘转 讝讜讙讜 诇讗 讛讬讛 砖诇讜诐 讘讬谞讬讛诐 讗讞专 砖谞砖讗 讗讜转讛. 讝讛讜 转讜专祝 讗诪专讬 拽讚讜砖 注讬讬谉 讘砖注专 讛讙诇讙讜诇讬诐 砖住讬讚专 讛专讘 诪讛专"砖 讜讜讬讟讗诇 讛拽讚诪讛 讱' 讘讗讜专讱. 讜讘诪"砖 拽砖讛 诇讝讜讜讙谉 讻拽专讬注转 讬诐 住讜祝 注诪"砖 讗谞讬 讛讛讚讬讜讟 讘住驻专 讛拽讟谉 专讗砖 讚讜讚 专讬砖 驻' 转讜诇讚讜转 注"砖:
讜诪爪讗转讬 讘转讜住驻讜转 讻"讬 砖讻转讘讜 诪砖诐 专"转 讚诪讚诪讛 诇讬讛 诇拽讬"住 讚讻诪讜 拽讬"住 砖讟讘注 诇诪爪专讬诐 讻讚讬 诇讛爪讬诇 讬砖专讗诇 讻谉 讛讜专讙 讘注诇讛 砖诇 讝讜 讜讗砖转讜 砖诇 讝讛 讜诪讝讜讜讙谉 讚讛讗 讘讝讬讜讜讙 砖谞讬 讗讬讬专讬 讻讚讘住诪讜讱:

